text:
NYATI SI LE AKPAA DZI | ÐE BIBLIA SƆ NA MÍ EGBEA?
Ðe Biblia Sɔ Na Mí Egbea?
—Nutefewɔwɔ
BIBLIA ƑE MƆFIAME: “Bubu nanɔ srɔ̃ɖeɖe ŋu le amewo katã dome, eye woagafo ɖi srɔ̃ɖeba la o.”
VIÐEAWO: Ame aɖewo bua nya siawo gbe aɖe gbe nyawoe. Ke hã, woda fu kura! Ale si nutefemawɔmawɔ doa vevesese na ame egbeae la, nenema ke ko wònɔ le ɣeyiɣi siwo me woŋlɔ Biblia hã me.
Jessie, si nye srɔ̃ŋutsu kple vifofo la, gblɔ be: “Nutefewɔwɔ na srɔ̃nye na nye kplii dome va le nyuie ŋutɔ, eye wònana míekpɔa dzidzɔ. Nyatefee, kaka ɖe ame nɔewo dzi hiã vevie le srɔ̃ɖeɖe me. Nutefemawɔmawɔ nana be srɔ̃tɔwo megakana ɖe wo nɔewo dzi o” eye esia va gblẽa nu le ɖeviwo hã ŋu!
Ligaya * de efe srɔ̃ɖeɖe afɔku me. Egblɔ be: “Meva te hadede kple ame baɖawo. Esia nana be meyia zãmodzakaɖefewo, eye meva nɔ ŋutsu bubuwo gbɔ dem.” Ðe agbenɔnɔ sia na be wòkpɔa dzidzɔa? Eya kple srɔ̃a wowɔa dzre ɣesiaɣi, eye wòxaa nu. Egagblɔ be: “Esi mede ŋugble tso kuxi si gbegbe me mefo ɖokuinye ɖo ŋu la, mekpɔe be dzinyelawo fe nya si wolɔ̃a gbɔgblɔ be, ‘Hadede vɔ̃wo gblẽa nɔnɔme nyuiwo’ la nye nyatefe.”
Ligaya yi edzi be: “Hafi kuxiawo nava do gã ɖe edzi la, metso nya me heɖe asi le agbe baɖa siwo nɔm menɔ la ŋu, eye mete Biblia sɔsrɔ̃ hewɔna ɖe nu siwo mesrɔ̃ la dzi.” Aleke wòɖe vi nɛ? Ekpɔ efe srɔ̃ɖeɖea ta, eye srɔ̃a va léa be nɛ hedea bubu eŋu geɖe wu. Egblɔ be: “Biblia na metrɔ nye agbenɔnɔ eye mevem kpɔ be meɖe asi le tsãgbenɔnɔwo kple yaɖixɔlɔ̃ mawo ŋu o.”
^ mm. 6 Míetrɔ ŋkɔ aɖewo.


c: text/html

text:
NU SI AKPE ÐE ƑOMEWO ŊU | SRƆ̃TƆWO
Ale Si Nàwɔ Atsɔ Ake
KUXIA
Zi geɖe ne wò kple srɔ̃wo mieʋli nya la, miehea nya xoxo gbogbo siwo gbɔ wòle be miakpɔ va yi la ɖe go. Nu kae nye kuxia? Ate ŋu anye be mia dometɔ ɖeka alo mi ame evea siaa mienya ale si miatsɔ ake o.
Miate ŋu asrɔ̃ ale si miatsɔ ake. Gake gbã la, mina míakpɔ nu si tae wòsesẽna na srɔ̃tɔwo be woatsɔ ake wo nɔewo la ɖa.
NU SI GBƆ WÒTSONA
Ŋusẽ. Srɔ̃tɔ aɖewo gbea asiɖeɖe le nya ŋu be yewoatsɔ akpɔ ŋusẽ ɖe yewo srɔ̃wo dzi. Eye ne masɔmasɔ aɖe ɖo wo dome la, wohea nya xoxo mawo ɖe go be yewofe alɔ nade dzi le nyaʋiʋlia me.
Nyaléle ɖe dɔ me. Ate ŋu axɔ ɣeyiɣi geɖe hafi ame naŋlɔ nu si wowɔ ɖe eŋu la be. Ame aɖe ate ŋu agblɔ na srɔ̃a be, ‘metsɔe ke wò’ gake nya ma gale dɔ me nɛ kokoko. Ðewohĩ anɔ mɔnukpɔkpɔ dim be yeawɔ wɔɖenui.
Mɔkpɔkpɔ si meva eme o. Ame aɖewo ɖea srɔ̃ henɔa mɔ kpɔm na vivisese sɔŋ, abe ale si wòdzena le ŋutinya kpakpawo me ene. Eya ta ne masɔmasɔwo ɖo wo dome la, womelɔ̃na trɔa susu o, eye wonɔa wo ɖokuiwo biam be aleke ame si yewobu be esɔ na yewo pɛpɛpɛ fe susuwo to vovo na yewo tɔ alea. Ne ame meda sɔ le nu siwo wòkpɔ mɔ na me o la, ate ŋu awɔe be wòanɔ vodada dim le srɔ̃a ŋu ahagbe tsɔtsɔke.
Nugɔmemasemase na ame nɔewo. Srɔ̃tɔ geɖewo gbea tsɔtsɔke elabe wosea tsɔtsɔke gɔme bubui. Le kpɔɖeŋu me, ame aɖe ate ŋu abui be:
Ne metsɔe ke la, efia be mebu vodada la nu tsɛ.
Ne metsɔe ke la, ke efia be maŋlɔe be keŋkeŋ.
Ne metsɔe ke la, ɖeko wòagawɔ ŋlɔmi bubu ɖe ŋunye.
Le nyatefe me la, tsɔtsɔke mefia nu mawo dometɔ aɖeke o. Ke hã ate ŋu asesẽ be woatsɔ ake, vevietɔ le srɔ̃ŋutsu kple srɔ̃a gome.
NU SI NÀTE ŊU AWƆ
Se nu si tsɔtsɔke fia la gɔme. Nu si nya “tsɔtsɔke” fiana le Biblia me ɣeaɖewoɣie nye be “woaɖe asi le nya ŋu.” Eya ta tsɔtsɔke mebiana ɣesiaɣi be nàŋlɔ nu si wowɔ ɖe ŋuwò la be alo be nàbui nu tsɛ o. Ɣeaɖewoɣi la, nu si ko wòfiae nye be nàɖe asi le nyaa ŋu le wò ŋutɔ kple srɔ̃wòa siaa fe nyonyo ta.
Bu afɔku siwo ate ŋu ado tso eme ne ègbe be yematsɔ ake o la ŋu. Numekula aɖewo gblɔ be dzikuléle ɖe dɔ me ate ŋu agblẽ nu le ŋuwò vevie le ŋutilã me kple seselelãme gome siaa. Nu siawo dometɔ aɖewo ate ŋu anye blanuiléledɔ kple ʋusɔgbɔdɔ, kpakple ale si wòagblẽ miafe srɔ̃ɖeɖea me. Esia tae Biblia gblɔe wòsɔ be: “Mizu ame siwo nyoa dɔme na wo nɔewo, miafe dɔme netrɔ ɖe mia nɔewo ŋu vevie, eye mitsɔ nɔ mia nɔewo kem faa.”
Bu viɖe siwo dona tso tsɔtsɔke me la ŋu. Ne ètsɔ kea srɔ̃wo la, ana be nàka ɖe edzi be menye susu vɔ̃ aɖeke tae wòwɔ nua ɖo o, eye malé efe vodadawo ɖi o. Esia ana be mianɔ mia nɔewo fe nyawo lém ɖi o, eye esia awɔe be wò kple srɔ̃wò miagalɔ̃ mia nɔewo ɖe edzi wu.
Da sɔ. Ele bɔbɔe be nàtsɔe ake srɔ̃wò ne elɔ̃ ɖe edzi be mede blibo o. Agbalẽ aɖe gblɔ be ne wò susu katã le srɔ̃wòa fe gbɔdzɔgbɔdzɔwo ŋu la, ele bɔbɔe ŋutɔ be nàŋlɔ nɔnɔme nyui siwo katã le esi la be. Agbalẽa bia be: “Nu kawo ŋue nàdi be yefe susu nanɔ fifia?” (Fighting for Your Marriage) Ðo ŋku edzi be, ame aɖeke mede blibo o, eye wò ŋutɔ hã mede blibo o.
Se nu gɔme. Ne srɔ̃wò gagblɔ nya aɖe alo wɔ nane wòve wò la, bia ɖokuiwò be: ‘Ðe wònye nya gã nenema gbegbea? Ðe wòhiã be mate tɔ ɖe edzi be wòaɖe kuku nama, alo ɖe mate ŋu aŋe aɖaba fu nya ma dzi ko nya nakpã?’
Ne ehiã la, miɖo dze tso nyaa ŋu. Gblɔ nu si ve wò le nyaa ŋu kple nu si ta wòve wò ɖo la nɛ tufafatɔe. Mègabu vɔ̃ ɖe srɔ̃wòa ŋu o, eye mègate tɔ ɖe wò nyawo dzi hã o, elabena ɖeko ema ana srɔ̃wòa nanɔ eɖokui nu ɖem. Ke boŋ gblɔ ale si efe nuwɔnaa te ɖe dziwòe la boŋ nɛ.

robotstxt: allowed

filter: keep


text:
HADZIDZI 68
Fiaɖufea Ƒe Nukuwo Wuwu
1. Oo, mi Kristo yomedzelawo;
Miva wɔ dɔ nɛ kple dzidzɔ.
Afetɔ la ado ŋusẽ wò
Nàwɔ dɔ nɛ kple dzi blibo.
Fiaɖufenuku la atse ku nyuie
Ðe dzinyuitɔwo fe dzi me.
’Ya ta do vevie nu le dɔ nyui sia me,
Be nàwɔe nutefewɔwɔtɔe.
2. Zi geɖe wò dzidzedzekpɔkpɔ.
Atso wò’agbagbadzedze gbɔ.
’Ya ta kpe ɖe wò nusrɔ̃vi’o ŋu
Woalɔ̃ nyatefe si wosrɔ̃.
De dzi fo na wo woali ke sesĩe,
Woado dzi, anɔ te sesĩe.
’Kema mia kpli wo fe dzidzɔ agba go
Ne wova ɖo tsitsinyenye gbɔ.
(Kpɔ Mat. 13:19-23; 22:37 hã.)


text: 1 Paulo, Kristo Yesu fe apostolo to Mawu fe lɔlɔ̃nu me, kple mía nɔvi Timoteo,+2 le esia ŋlɔm na ame kɔkɔewo kple nɔvi nutefewɔla siwo wɔ ɖeka kple Kristo le Kolose:Amenuveve kple ŋutifafa si tso Mawu mía Fofo gbɔ la, woana mi.3 Míedaa akpe na Mawu, mía Afetɔ Yesu Kristo Fofo la, ɣesiaɣi ne míele gbe dom ɖa ɖe mia ta,4 tso esime míese be miexɔ Kristo Yesu dzi se eye mielɔ̃a ame kɔkɔeawo katã5 le mɔkpɔkpɔ si wodzra ɖo ɖi na mi le dzifowo la ta.+ Mɔkpɔkpɔ sia ŋu nyae miese tsã esime woɖe gbefã nya nyui la ŋuti nyatefea na mi6 ale be wòva ɖo mia gbɔ. Ale si nya nyui la le ku tsem hele ta kekem le xexea me katã la,+ nenema ko wòle ta kekem le miawo hã mia dome, tso gbe si gbe miese Mawu fe amenuveve la ŋuti nya hekpɔe dze sii nyuie le nyatefe me.7 Nu siae miesrɔ̃ tso mía hati kluvi lɔlɔ̃tɔ Epafra,+ si nye Kristo la fe subɔla wɔnutefe le mía tefe la gbɔ.8 Ame si gblɔ lɔlɔ̃ si gbɔgbɔ la na mieɖena fiana la hã ŋu nya na mí.9 Esia hã tae tso gbe si gbe míesee la, míedzudzɔ gbedodoɖa ɖe mia ta kpɔ o,+ eye míele kukuɖeɖe dzi be, efe lɔlɔ̃nu ŋuti sidzedze vavãtɔ+ la nayɔ mi fũu le nunya kple gbɔgbɔ me nugɔmesese+ katã me,10 be miazɔ ale si dze Yehowa,* ale be miadze eŋu bliboe, esi mieyi edzi le ku tsem le dɔ nyui sia dɔ nyui wɔwɔ me, eye miele tsitsim le Mawu ŋuti sidzedze vavãtɔ la me;+11 nye didie nye be wòatsɔ efe ŋusẽ triakɔ la ado ŋusẽ mi le efe ŋutikɔkɔe fe ŋutete la nu,+ ale be miado dzi bliboe le dzigbɔgbɔ blewu kple dzidzɔ me,12 esi miedaa akpe na Fofo la, ame si na miedze na gomekpɔkpɔ le ame kɔkɔewo fe domenyinu+ la me le kekeli la me.13 Eɖe mí tso viviti fe ŋusẽ la me,+ eye wòkplɔ mí yi Via lɔlɔ̃a fe fiaɖufe la me,14 ame si dzi woto ɖe mí to tafe la dzi, si fia be wotsɔ míafe nu vɔ̃wo ke mí.+15 Eyae nye Mawu makpɔmakpɔ la fe nɔnɔme,+ nuwɔwɔwo katã fe gbãtɔ;+16 elabena eya dzie woto wɔ nu bubu siwo katã le dzifowo kple anyigba dzi, nu siwo wokpɔna kple nu siwo womekpɔna o,+ woɖanye fiazikpuiwo, alo afetɔnyenyewo, alo dziɖuɖuwo, alo ŋusẽwo o. Wowɔ nu bubuwo katã to edzi+ na eya amea.17 Etre dzɔdzɔ na nu bubuwo katã hã,+ eye eya dzie woto na nu bubuwo katã va dzɔ,18 eye eyae nye ŋutilã, si nye hame la, fe ta.+ Eyae nye gɔmedzedze la, ŋgɔgbevi tso ame kukuwo dome,+ ne wòazu gbãtɔ le nuwo katã me;19 elabena edze Mawu ŋu be yeana blibonyenye la katã nanɔ eya amea me,+20 eye be yeato eya ke dzi adzra ye kple nu bubuwo katã dome ɖo ake,+ esi wòto ʋu+ si Kristo kɔ ɖi le fuwɔameti* la ŋu dzi wɔ ŋutifafa, woɖanye nu siwo le anyigba dzi alo nu siwo le dzifo o.21 Le nyatefe me la, mi ame siwo nɔ adzɔge tsã, eye mienye futɔwo, le esi miafe susuwo nɔ dɔwɔwɔ vɔ̃ɖiwo ŋu ta la,22 Mawu to ame ma fe ŋutilã si wokpɔna dzi gadzra mia kplii dome ɖo to efe ku me, ne mianye ame kɔkɔewo, mokakamanɔŋutɔwo kple ame siwo ŋu nutsotso aɖeke mele o le eŋkume,+23 nenye be mieyi edzi lé xɔse la me ɖe asi,+ woɖo mi ɖe efe gɔmeɖoanyi la dzi,+ mieli ke sesĩe,+ eye miena wote mi ɖa tso nya nyui si miese, si woɖe gbefãe le nuwɔwɔ siwo katã le dzifoa te dome la fe mɔkpɔkpɔ gbɔ o ko.+ Nya nyui sia fe subɔlae nye, Paulo mezu.+24 Azɔ la, mele dzidzɔ kpɔm le fu siwo kpem mele le mia ta la me,+ eye mele xaxa siwo susɔ le Kristo ta la me tom le nye ŋutilã me ɖe efe ŋutilã,+ si nye hamea la ta.+25 Mezu hame sia fe subɔla le afedzikpɔkpɔdɔ+ si tso Mawu gbɔ, si wonam le mia ta, be maɖe gbefã Mawu fe nya la bliboe nu,26 nya ɣaɣla kɔkɔe+ si woɣla tso nuɖoanyi*+ siwo va yi kple dzidzime siwo va yi la me ke. Ke azɔ woɖee fia efe ame kɔkɔewo,+27 ame siwo wòdze Mawu ŋu be yeana woanya nya ɣaɣla kɔkɔe+ sia fe ŋutikɔkɔe fe kesinɔnuwo, si nye Kristo si wɔ ɖeka kpli mi, kple efe ŋutikɔkɔe fe mɔkpɔkpɔ la, le dukɔwo dome.+28 Eyae nye ame si míele gbefã ɖemee, eye míele nu xlɔ̃m ame sia ame hele nu fiam ame sia ame le nunya katã me, ne míatsɔ ame sia ame aɖo eŋkume bliboe le Kristo me.+29 Esia tae mele kutri kum ɖo, eye mele ʋiʋlim le efe ŋusẽ si le dɔ dzi sesĩe le menye la nu.+


text:
‘Ŋusẽ Le Mawu Ƒe Nya La Ŋu’
“Mawu fe nya la le agbe, eye ŋusẽ le eŋu.”—HEB. 4:12.
1. Nu ka tae nèka ɖe edzi be ŋusẽ le Mawu fe Nyaa ŋu? (Kpɔ foto si le nyati sia fe gɔmedzedze.)
MÍ Yehowa subɔlawo míeka ɖe edzi be Mawu fe nya la, si nye gbedeasi si tso egbɔ na amegbetɔwo la, “le agbe, eye ŋusẽ le eŋu.” (Heb. 4:12) Tɔtrɔ siwo mía dometɔ geɖe wɔ le agbe me le Biblia fe kpekpeɖeŋu me la na míeka ɖe edzi be ŋusẽ le Mawu fe Nyaa ŋu vavã. Nɔviŋutsu kple nɔvinyɔnu aɖewo nye fiafitɔwo tsã, ɖewo nye ame siwo atike vɔ̃ɖi zazã zu numame na tsã, eye ɖewo hã fo wo ɖokuiwo ɖe gbɔdɔdɔ manɔsenu me va yi. Agbea dze edzi na ame aɖewo hã le nuɖoanyi sia me gake wogakpɔtɔ nɔ sesem le wo ɖokuiwo me be nane bu ɖe yewo. (Nyagb. 2:3-11) Edzɔ enuenu be ŋusẽ si le Biblia ŋu kpe ɖe ame siwo fe agbenɔnɔ vlo ale gbegbe be mɔkpɔkpɔ aɖeke megali be woatrɔ o la ŋu wova ke ɖe agbemɔa ŋu. Anɔ eme be èxlẽ nu tso ale si Biblia kpe ɖe ame siawo tɔgbi ŋu la le Gbetakpɔxɔ me nyati siwo fe tanyae nye “Biblia Le Amewo Ƒe Agbenɔnɔ Trɔm” la me eye wo xexlẽ do dzidzɔ na wò. Azɔ hã, èkpɔ ale si Biblia le kpekpem ɖe ame siwo va zu Kristotɔwo la ŋu woyi edzi le ŋusẽ dom fomedodo si le wo kple Yehowa dome le nyatefea xɔxɔ vɔ megbe gɔ̃ hã.
2. Aleke ŋusẽ si le Mawu fe Nyaa ŋu kpe ɖe amewo ŋu le fe alafa gbãtɔ me?
2 Ðe wòle be ale si Mawu fe Nya la sɔsrɔ̃ kpe ɖe ame geɖe ŋu wowɔ tɔtrɔ gãwo egbea la nawɔ nuku na mía? Kura o! Agbemenutefekpɔkpɔ mawo nana míeɖoa ŋku mía nɔvi siwo nɔ anyi le fe alafa gbãtɔ me, siwo si dzifoyiyi fe mɔkpɔkpɔ nɔ la dzi. (Xlẽ 1 Korintotɔwo 6:9-11.) Esi apostolo Paulo yɔ nu gbegblẽ wɔla vovovo siwo manyi Mawu Fiaɖufea dome o vɔ la, egblɔ kpee be: “Nenemae mia dometɔ aɖewo nɔ tsã.” Gake le Ŋɔŋlɔawo kple Mawu fe gbɔgbɔ kɔkɔea fe kpekpeɖeŋu me la, wotrɔ wofe agbenɔnɔ. Le nyatefea xɔxɔ vɔ megbe gɔ̃ hã la, ame aɖewo gava wɔ nu gbegblẽ siwo nye ŋkubiãnya. Biblia fo nu tso Kristotɔ amesiamina aɖe si nɔ anyi le fe alafa gbãtɔ me si woɖe le haa me gake emegbe wogbugbɔ xɔe la ŋu. (1 Kor. 5:1-5; 2 Kor. 2:5-8) Ede dzi fo ŋutɔ be mía nɔviwo te ŋu ɖu kuxi vovovo siwo ɖe fu na wo la dzi le Mawu fe Nyaa fe kpekpeɖeŋu me.
3. Nu kawo mee míadzro le nyati sia me?
3 Esi ŋusẽ le Mawu fe Nyaa ŋu eye etsɔe na mí be míazãe ta la, míedina be míawɔ eŋu dɔ bliboe. (2 Tim. 2:15) Eya ta le nyati sia me la, míadzro ale si míate ŋu awɔ ŋusẽ si le Mawu fe Nyaa ŋu la ŋu dɔ (1) le míafe agbenɔnɔ me, (2) ne míele gome kpɔm le gbefãɖeɖedɔa me kple (3) ne míele nu fiam le kplɔ̃ta, la me. Ŋkuɖodzinya siawo akpe ɖe mía ŋu míaɖee afia be míelɔ̃ mía Fofo lɔ̃ame si le dzifo, si fiaa nu mí be wòaɖe vi na mí la, eye míekpɔa ŋudzedze ɖe nu siwo wòwɔna na mí ŋu.—Yes. 48:17.
LE MÍAƑE AGBENƆNƆ ME
4. (a) Nu kae wòle be míawɔ ale be Mawu fe Nya la naɖe vi na mí? (b) Aleke nèwɔna kpɔa ɣeyiɣi na Biblia xexlẽ?
4 Hafi Mawu fe Nyaa naɖe vi na mí la, ele be míanɔ exlẽm edziedzi, alo gbe sia gbe gɔ̃ hã. (Yos. 1:8) Ele eme baa be vovo menɔa mía dometɔ geɖe ŋu o. Ke hã, mele be míaɖe mɔ míafe agbanɔamedziwo alo nu bubu aɖeke nagblẽ ɖoɖo si míewɔ ɖe Biblia xexlẽ ŋu la me o. (Xlẽ Efesotɔwo 5:15, 16.) Yehowa fe amewo dometɔ geɖe dze agbagba di ɣeyiɣi si woatsɔ anɔ Biblia xlẽm gbe sia gbe, eɖanye le ŋdi kanya, le ŋkekea me loo alo le ŋkekea fe nuwuwu o. Wosena le wo ɖokui me abe hakpalaa ene, esi wòŋlɔ bena: “Aleke gbegbe nyemehelɔ̃a wò se lae o! Medea ŋugble le eŋu ŋkeke blibo la.”—Ps. 119:97.
5, 6. (a) Nu ka tae ŋugbledede le vevie? (b) Aleke míawɔ ade ŋugble le Mawu fe Nyaa ŋu nyuie? (d) Aleke Mawu fe Nya la xexlẽ kple ŋugbledede le eŋu ɖe vi na wò?
5 Biblia xexlẽ ɖeɖe mesu o, ele vevie be míade ŋugble le nu siwo míexlẽ ŋu. (Ps. 1:1-3) Ema ko hafi míate ŋu awɔ efe nunya si ŋu viɖe mavɔ le la ŋu dɔ le míafe agbe me. Míeɖaxlẽa Mawu fe Nya la le agbalẽ me loo alo le elektrɔnikmɔ̃wo dzi o, míafe taɖodzinue nye be míana emenyawo nade dzi gbɔ na mí.
6 Aleke míawɔ ade ŋugble le Mawu fe Nyaa ŋu nyuie? Ame geɖe kpɔe be eɖea vi ne yewoxlẽ Biblia fe akpa aɖe vɔ eye yewotɔ sẽe hetsɔ nyabiasewo abe esiwo gbɔna ene la de ŋugble le nu si yewoxlẽ ŋu: ‘Nu kae nya sia fiam tso Yehowa ŋu? Mɔ kawo nue mele nu si mexlẽ la dzi wɔm le xoxo? Go kawo mee mate ŋu awɔ ŋgɔyiyi le?’ Ne míedea ŋugble le nu si míexlẽ le Mawu fe Nyaa me ŋu eye míedoa gbe ɖa tso eŋu la, esia aʋã mí míadi be míawɔ ɖe aɖaŋuɖoɖo siwo le eme la dzi nyuie wu. Ɛ̃, esia wɔwɔ ana ŋusẽ si le Mawu fe Nyaa ŋu nadze fãa le míafe agbe me.—2 Kor. 10:4, 5.
LE GBEƑÃÐEÐEDƆA ME
7. Aleke míate ŋu awɔ Mawu fe Nyaa ŋu dɔ nyuie le gbefãɖeɖedɔa me?
7 Nu kae ate ŋu akpe ɖe mía ŋu be míawɔ Mawu fe Nyaa ŋu dɔ nyuie le gbefãɖeɖedɔa me? Gbã, anyo be míanɔ ezãm edziedzi ne míele gbefã ɖem alo le nu fiam le gbeadzi. Nɔviŋutsu aɖe gblɔe nyuie ale, “Ne wò kple Yehowa miele gbefã ɖem tso afe me yi afe me la, wòe anɔ nyawo katã gblɔma, alo àna Yehowa nafo nu?” Nu si wòwɔnɛ ye nye esi: Ne míexlẽ nyawo tẽe tso Mawu fe Nyaa me le gbeadzisubɔsubɔdɔa me la, efia be míena Yehowa ŋutɔ le nu fom na afemenɔlaa. Mawunyakpukpui si sɔ xexlẽ na amea aɖe vi geɖe wu nya ɖe sia ɖe si míawo ŋutɔwo míagblɔ. (1 Tes. 2:13) Bia ɖokuiwò be, ‘Ðe mewɔa mɔnukpɔkpɔ ɖe sia ɖe ŋu dɔ xlẽa Mawu fe Nyaa na ame siwo metsɔa nya nyuia yina na?’
8. Ne míele gbefã ɖem la, nu ka tae mawunyakpukpuiwo xexlẽ ɖeɖe mesu o?
8 Ne míele ɖase ɖim na amewo la, mawunyakpukpuiwo xexlẽ ɖeɖe mesu o. Nu ka tae? Nu si tae ye nye be ame geɖe mese nu si Biblia fia gɔme o. Esia nye nyatefe le fe alafa gbãtɔ me, eye nenema kee wòle egbea hã. (Rom. 10:2) Eya ta, mele be míasusui be ne míexlẽ mawunyakpukpui aɖe na ame aɖe ko la, ase egɔme o. Ehiã be míagbɔ dzi ɖi agahe amea fe susu ayi nya vevi aɖewo dzi le kpukpuia me eye míaɖe nu si nya mawo fia la me nɛ. Ne míewɔnɛ alea la, awɔe be gbedeasi si le Mawu fe Nyaa me naɖo nyaselawo fe dzi gbɔ eye atsi susu me na wo.—Xlẽ Luka 24:32.
9. Aleke míate ŋu ahe susu ayi Biblia dzi le mɔ si ana woade bubu eŋu nu? Wɔ efe kpɔɖeŋu.
9 Azɔ hã, ehiã be míahe susu ayi Biblia dzi le mɔ si ana woade bubu eŋu nu. Le kpɔɖeŋu me, míate ŋu agblɔ be, “Na míakpɔ nya si mía Wɔlaa gblɔ tso nya sia ŋu ɖa.” Ne míele nu fom na ame aɖe si menye Kristodukɔa fe subɔsubɔha aɖeke me tɔ o la, míate ŋu agblɔ be, “Na míakpɔ nya si Ŋɔŋlɔ Kɔkɔeawo gblɔ ɖa.” Eye ne míele ɖase ɖim na ame aɖe si metsɔ ɖe le mawusubɔsubɔnyawo me o la, míate ŋu abiae be, “Ðe nèse blemalododo sia kpɔa?” Ne ele susu me na mí be ame sia ame fe dzixɔsewo le vovo la, míatrɔ asi le míafe dzeɖonyawo ŋu wòasɔ na wo dometɔ ɖe sia ɖe.—1 Kor. 9:22, 23.
10. (a) Nutefekpɔkpɔ kae su nɔviŋutsu aɖe si? (b) Aleke wò ŋutɔ nède dzesi ŋusẽ si le Mawu fe Nyaa ŋu le gbefãɖeɖedɔa me?
10 Ame geɖe kpɔe be ne yewozã Mawu fe Nyaa le gbefãɖeɖedɔa me la, ewɔa dɔ geɖe ɖe yewofe nyaselawo dzi. Bu kpɔɖeŋu sia ŋu kpɔ. Nɔviŋutsu aɖe trɔ yi ŋutsu tsitsi aɖe si xlẽa míafe magazineawo fe geɖee nye ema la gbɔ. Le esi wòatsɔ Gbetakpɔxɔ yeyea anae ko tefe la, nɔviŋutsua xlẽ mawunyakpukpui aɖe si woŋlɔ ɖe magazinea me la nɛ. Exlẽ 2 Korintotɔwo 1:3, 4 nɛ, si gblɔ be: ‘Dɔmetɔtrɔ Fofo kple akɔfafawo katã fe Mawu la faa akɔ na mí le míafe tetekpɔwo katã me.’ Nya mawo wɔ dɔ ɖe ŋutsua dzi ale gbegbe be egblɔ na nɔviŋutsua be wòagaxlẽ mawunyakpukpuia na ye ake. Eyome ŋutsua gblɔ ale si gbegbe eya kple srɔ̃a wohiã akɔfafae la na nɔviŋutsua, eye tso ekema dzi la, eva tsɔ ɖe le Biblia me gbedeasia me geɖe wu. Ðe màlɔ̃ ɖe edzi be ŋusẽ si le Mawu fe Nyaa ŋu la wɔa dɔ ɖe amewo dzi le gbeadzisubɔsubɔdɔa me oa?—Dɔw. 19:20.
NE MÍELE NU FIAM LE KPLƆ̃TA
11. Agba kae le nɔviŋutsu siwo fiaa nu le kplɔ̃ta la dzi?
11 Kristotɔwo fe kpekpewo kple takpekpewo dede dzɔa dzi na mí katã. Yehowa subɔsubɔe nye susu vevitɔ si tae míedea kpekpe mawo ɖo. Azɔ hã, nu siwo míesrɔ̃na le tefe mawo la ɖea vi geɖe na mí. Mɔnukpɔkpɔ gã aɖee su nɔviŋutsu siwo fiaa nu le kplɔ̃ta le kpekpe mawo me la si. Gake ele be woade dzesii hã be agba gã aɖee wònye le yewo dzi. (Yak. 3:1) Ele be woakpɔ egbɔ be yewotu yewofe nufiafiawo ɖe Mawu fe Nyaa dzi ɣeawokatãɣi. Ne wode dɔ asi na wò be nàfia nu le kplɔ̃ta la, aleke nàte ŋu awɔ ŋusẽ si le Biblia ŋu la ŋu dɔ le nya siwo nàgblɔ me?
12. Aleke nufola ate ŋu akpɔ egbɔ be yetu yefe nufoa ɖe Ŋɔŋlɔawo dzi?
12 Kpɔ egbɔ be ètu wò nufoa ɖe Ŋɔŋlɔawo dzi. (Yoh. 7:16) Nu kae esia bia? Gbã, ɖɔ ŋu ɖo be naneke nagavu tsyɔ mawunyakpukpui siwo nàxlẽ la dzi alo ahe nyaselawo fe susu ɖa le wo dzi o, eɖanye nutefekpɔkpɔwo, kpɔɖeŋuwo, alo mɔ si nu nàfo nufoa le o. Azɔ hã, ɖo ŋku edzi be nufiafia tso Biblia me bia nu geɖe wu mawunyakpukpuiwo xexlẽ ko. Le nyatefe me la, ne mawunyakpukpui siwo nèxlẽ la sɔ gbɔ akpa la, ate ŋu adzɔ be wo dometɔ aɖeke matsi susu me na nyaselawo o. Eya ta, tia mawunyakpukpui veviawo nyuie, eye gbɔ dzi ɖi nàxlẽ wo, aɖe wo me, awɔ kpɔɖeŋu ahafia ale si nyaselawo awɔ wo ŋu dɔe. (Neh. 8:8) Ne nufogbalẽ aɖe si habɔbɔa ta lae nàzã atsɔ afo nufoa la, di ɣeyiɣi nàdzro nufogbalẽa kple mawunyakpukpuiawo me nyuie. Dze agbagba nàkpɔ kadodo si le nufogbalẽa dzi nyawo kple mawunyakpukpuiawo dome. Azɔ zã mawunyakpukpui siwo ŋu dɔ nàwɔ la atsɔ aɖe nya vevi siwo le nufogbalẽa dzi la me. (Àte ŋu akpɔ aɖaŋuɖoɖo nyui aɖewo le Na Teokrasi Subɔsubɔ Suku fe Hehenana Naɖe Vi na Wò gbalẽa fe nusɔsrɔ̃ 21 va ɖo 23 lia me.) Ƒo wo katã ta la, do gbe ɖa nàbia Yehowa be wòakpe ɖe ŋuwò be nàna nyaselawo nade dzesi nufiame xɔasi siwo le efe Nyaa me.—Xlẽ Ezra 7:10; Lododowo 3:13, 14.
13. (a) Aleke mawunyakpukpui aɖe si woxlẽ le Kristotɔwo fe kpekpe aɖe me la wɔ dɔ ɖe nɔvinyɔnu aɖe dzi? (b) Aleke mɔ si nu wozã Biblia le le míafe kpekpewo me la ɖe vi na wò?
13 Ale si wowɔ ŋɔŋlɔawo ŋu dɔ le Kristotɔwo fe kpekpe aɖe me la wɔ dɔ ɖe nɔvinyɔnu aɖe si le Australia la dzi ale gbegbe. Togbɔ be eto nɔnɔme sesẽwo me le efe ɖevime hã, exɔ Biblia me nyatefea eye wòɖe adzɔgbe na Yehowa. Eye togbɔ be eva zu Yehowa subɔla hã, enɔ sesẽm nɛ be wòaxɔe ase be Yehowa lɔ̃ ye. Gake ɣeyiɣi aɖe megbe la, eva ka ɖe edzi be Yehowa lɔ̃ ye. Nu kae kpe ɖe eŋu wòva ka ɖe edzi mlɔeba? Nu si kpe ɖe eŋue nye be, ede ŋugble le mawunyakpukpui aɖe si wozã le míafe kpekpe aɖe me ŋu, ewɔ numekuku tso eŋu, eye wòkpɔ kadodo si le kpukpui ma kple bubu siwo le Biblia me la dome. * Ðe ale si wowɔ Mawu fe Nyaa ŋu dɔ le kpekpewo kple takpekpewo me la wɔ dɔ ɖe dziwò le mɔ sia tɔgbi nu kpɔa?—Neh. 8:12.
14. Aleke míate ŋu aɖee afia be míedea asixɔxɔ Yehowa fe Nyaa ŋu?
14 Aleke gbegbee míekpɔa ŋudzedze ɖe Yehowa fe Nya, Biblia la, ŋue nye esi! Menye ɖeko lɔlɔ̃ ʋãe wòna nunana nyui sia amegbetɔwo o, ke ewɔ ŋugbe si wòdo be anɔ anyi tegbee la hã dzi. (1 Pet. 1:24, 25) Eya ta, anyo ŋutɔ be míanɔ Mawu fe Nya la xlẽm edziedzi, awɔ eŋu dɔ le míafe agbe me, eye míanɔ ezãm atsɔ anɔ kpekpem ɖe ame bubuwo ŋu. Ne míewɔnɛ alea la, ekema míele eɖem fia be míelɔ̃ nunana xɔasi sia hekpɔa ŋudzedze ɖe eŋu, eye fo wo katã ta la, míelɔ̃ Yehowa Mawu, Ame si gbɔ wòtso la hã.
^ mm. 13 Kpɔ aɖaka si nye “ Meɖɔ Susu Ma Ðo.”


text:
Help:Axa yeye gɔmedzedze
"Yi (Di tanya sia)" tatia akɔ wò ayi axa yeye dzi kple tanya si sɔ kple esi wòŋlɔ ɖe goa me, negbe axaa ɖe li kpakple tanya mawo xoxo ko. Tefe le axa yeye sia dzi si wòateŋu atia na kpekpeɖeŋu kple nuwoŋlɔŋlɔ ne anɔ hahiãm na wò. Mehiã be na gbugbɔ ava afii na axa yeye gɔmedzedze o. Woateŋu adze wo gɔme kple nuŋɔŋlɔ dzẽwo tatia. Megavɔ̃ na nuyeyewo gɔmedzedze kroa o.
Ne wòle nuyeye gɔmedzem la, ɖo ŋku edzi be:
- Tanya si wòtia le vevie ŋutɔ, elabena eya ye le tanya zu gbe na axaa kat.
- Enyo wu be wòdzra ɖo nyuie hafi gɔmedzedzea, elabena ebɔbɔ wu vodadawo ɖɔɖɔɖo le emegbe.
- Ɖo ŋku nusiwo woɖe mɔ na le Wikipiɖia la dzi.
- Kpɔe ɖa gbã be woŋlɔ nusi wòadi be yeaŋlɔ xoxo kple tanya bubua ɖe mahã.
- Ne nye ɖe ko wòadi be yea doe akpɔ gbã la, ekema yi Keme gbã.
Mɔnana ɖeka si woateŋu ana ŋdɔwɔlawo enye be woaɖe mɔ nawo be "createpage", si ana wòateŋu adze nuŋɔŋlɔ yeye gɔme. Wikia ateŋu ana mɔ sia si wo me xe mɔ na xoxo o (esia enye default), alo ana amewo si ŋlɔ ŋkɔ.
Kpekpeɖeŋu na nuwotrɔtrɔ le afisiafi si wòa nɔ dɔ wɔm lw eyata mele bubu ge o.
Nya veviwo[trɔ asi le eŋu | trɔ asi le etsofe ŋu]
- Dii nàkpɔe ɖa be ame aɖe ŋlɔ nu ma xoxoa hafi nàdze tɔwò gɔme. Gbɔ dzi ɖi nàtia tanya nyuie.
- Gbugbɔ to esiwo ku ɖe nu si nèdi be yeaŋlɔ la me e.g.:
- ale si wona ŋkɔ wo; kpɔ Help:Page name.
- axa yeye gahiã, alo manyo be nàŋlɔ nua atsɔ atɔ ɖe bubu si le xoxo nu oa? Enyo wu be nu kpuiwo na tɔ ɖe bubuwo nu wu be nàdze axa bubu gɔme. Ne eva didi akpa la, woate ŋu ama eme eve.
- Le esime nèle nua ŋlɔm la, kpɔ Ƒomedodowo ɖa le axaa dzi. Kpɔ egbɔ be axaa sɔ kple esiwo do fome kplii.
- Ne naneke mele afi ma o la, ekema axa sia nye tsɔ̃evi eye ehiã be nàna axa bubuwo nado fome kplii.
Axa yeye gɔme dzedze tso fomedodo dzi alo le edidi vɔ megbe[trɔ asi le eŋu | trɔ asi le etsofe ŋu]
Àte ŋu adze axa yeye gɔme kple fomedodo dzĩ tiatia. Esia atsɔ wò ayi axa yeye dzi kple tanya si sɔ kpakple esi nètia la, eye ate ŋu adze nuŋɔŋlɔ gɔme enumake.
yesuÁÁ kristo yenye mɔla nyatefe la kple agbe la
Nyaŋuɖoɖo go[trɔ asi le eŋu | trɔ asi le etsofe ŋu]
Tia nuŋɔŋlɔa ɖe. Ne efe ŋkɔ biã la, ekema womedze egɔme haɖe o.
Kpɔ Nya veviewo le axa sia tame kple Help:Inputbox.


text:
Mawu Ƒe Nya La Me Nya Vevi Aɖewo
Mawu fe gbedeasi, alo efe nya, ye le Biblia la me na mí egbea. Efiaa ale si míanɔ agbee be míakpɔ dzidzedze kple nu siwo míawɔ be míafe nu nadze Mawu ŋu la mí. Eɖo nyabiase siwo gbɔna la hã ŋu:
ALE SI NÀWƆ AKE ÐE MAWUNYAKPUKPUIWO ŊU
Biblia nye agbalẽ suesue 66 siwo wotsɔ fo fui. Womae ɖe akpa eve me: Hebri Kple Aram Ŋɔŋlɔawo (“Nubabla Xoxoa”) kpakple Hela Ŋɔŋlɔawo (“Nubabla Yeyea”). Woma Biblia-gbalẽ ɖe sia ɖe ɖe tawo kple kpukpuiwo me. Ne wofia asi alo yɔ ŋɔŋlɔ aɖe la, xexlẽdzesi gbãtɔ si kplɔ Biblia-gbalẽa fe ŋkɔ ɖoe nye ta la, eye xexlẽdzesi si(wo) kplɔ ema ɖoe nye kpukpuia alo kpukpuiawo. Le kpɔɖeŋu me, 1 Mose 1:1 fia Mose Ƒe Agbalẽ Gbãtɔ, ta 1, kpukpui 1.


text:
SƆHƐWO BIANA BE
Nu Kae Wòle Be Manya Tso Gbɔdɔnuwɔwɔ Ðe Ame Ŋuti Ŋu?
—Akpa 1: Nu Siwo Ŋu Nànɔ Ŋudzɔ Ðo
Nu kae nye gbɔdɔnuwɔwɔ ɖe ame ŋu?
Togbɔ be nu si setɔwo yɔna be “gbɔdɔnuwɔwɔ ɖe ame ŋu” toa vovo tso dukɔ me yi dukɔ me hã la, nya la ate ŋu afia be woto mɔ aɖe dzi de asi amea ŋu evɔ amea melɔ̃ hafi o, eye ɣeaɖewoɣi hã elɔa ameléle sesẽe adɔ egbɔ alo avudodo nɛ ɖe eme. Etea ŋu nyea gbɔdɔnuwo wɔwɔ ɖe ɖeviwo alo sɔhɛwo ŋu, fometɔ kpamkpam gbɔ dɔdɔ, ameléle sesẽe agblẽe, kple “kpekpeɖeŋunalawo” abe ɖɔktawo, nufialawo kple subɔsubɔhakplɔlawo fe ayemɔ dzi toto adɔ ame gbɔ hã ene. Wodoa ŋɔdzi na ame siwo ŋuti wowɔ nu sia ɖo la dometɔ aɖewo (eɖanye gbegblẽnyae wogblɔ ɖe wo ŋu alo ɖe wodɔ wo gbɔ sesẽe o) be yewoawɔ nu vevi wo ne woke atse gblɔe na ame aɖe.
Numekuku aɖe ɖee fia be fe sia fe la, ame akpe alafa eve blaatɔ̃ kloe gblɔna be wowɔ gbɔdɔnuwo ɖe yewo ŋu le United States (États-Unis) ɖeɖe dzaa. Eye ame siawo fe afã kloe nye ame siwo xɔ tso fe 12 va ɖo 18.
Nu si wòle be nànya
Biblia meda asi ɖe gbɔdɔnuwo wɔwɔ ɖe ame ŋu dzi o. Biblia fo nu tso ŋutsuwo fe ha aɖe si gbɔdɔdɔ xɔ susu me na ale gbegbe la ŋu. Ŋutsu mawo nɔ du si woyɔna be Sodom la me anɔ fe 4,000 aɖewoe nye esi va yi. Esi wokpɔ ŋutsu eve aɖewo ɖi tsa va wofe dua me la, wodze agbagba be yewoalé wo adɔ wo gbɔ, eye nudzɔdzɔ ma ɖe nu si tae Yehowa tsrɔ̃ du ma ɖo la fia. (1 Mose 19:4-13) Gakpe ɖe eŋu la, wode se na Israel-viwo le Se si Mawu tsɔ na Mose anɔ fe 3,500 aɖewoe nye esia la me be woatsri fometɔ kpamkpam gbɔ dɔdɔ, esia lɔ gbɔdɔnuwo wɔwɔ ɖe ame fe fometɔwo ŋu hã ɖe eme.
—3 Mose 18:6.
Ame nyanyɛwoe wɔ gbɔdɔnuwo ɖe ame akpa gãtɔ ŋu. “Ame siwo gbɔ wodɔ sesẽe la dometɔ eve le etɔ̃ me fe ame nyanyɛwoe wɔ nua ɖe wo ŋu. Menye ame manyamanya aɖewoe va dze wo dzi le vo me o.”
—Talking Sex With Your Kids.
Wowɔa gbɔdɔnuwo ɖe ŋutsuwo kple nyɔnuwo siaa ŋu. Le United States la, ame siwo ŋu wowɔ gbɔdɔnuwo ɖo la dometɔ 10 le alafa me nye ŋutsuwo. Agbalẽ aɖe gblɔ be ŋutsu siwo ŋu wowɔ nu siawo ɖo la “vɔ̃na be nu si wowɔ ɖe yewo ŋu ana be yewoazu ŋutsugbɔdɔlawo alo ‘yewomeganye ŋutsu tututu o.’”
—Rape, Abuse & Incest National Network (RAINN).
Ale si gbɔdɔnuwo wɔwɔ ɖe ame ŋu va bɔ egbea la mewɔ nuku kura o. Biblia gblɔe ɖi be le “ŋkeke mamlɛawo me la,” ame geɖewo anye “ame siwo melɔ̃a ame fe nya o,” “ame wɔadãwo” kple “ame siwo meɖua wo ɖokuiwo dzi o.” (2 Timoteo 3:1-3) Nɔnɔme siawo dzena kɔtɛe le ame siwo wɔa gbɔdɔnuwo ɖe amewo ŋu la ŋu.
Menye ame siwo ŋu wowɔ gbɔdɔnuawo ɖo la fe agɔdzedzee o. Mesɔ be woawɔ gbɔdɔnuwo ɖe ame aɖeke ŋuti o. Nuwɔna fe fɔbubua katã le nua wɔlawo ɖeɖe dzi. Ke hã àte ŋu aɖe afɔ aɖewo atsɔ akpɔ ɖokuiwò ta va se ɖe afi aɖe ya teti.
Nu siwo nàte ŋu awɔ
Dzra ɖo. Dzra ɖo do ŋgɔ ɖe nu si nàwɔ ne ame aɖe di be yeawɔ gbɔdɔnu ɖe ŋuwò, eɖanye wò ŋugbetɔ alo dɔwɔhati ye gɔ̃ hã o la ŋu. Ðetugbui aɖe si ŋkɔe nye Erin ɖo aɖaŋu be ne èdi be yeadzra ɖo ɖe ale si nàwɔ anɔ te ɖe gbɔdɔnuwɔwɔ ɖe ame ŋu fomevi aɖe nu ŋu la, wò ŋutɔ wɔ ale si nɔnɔmea ate ŋu do mo ɖa la le ɖokuiwò si eye nàdzra ɖo ɖe ale si nàwɔ nui hã ŋu. Egblɔ be: “Adze bometsinya na ame aɖewo ya, gake ne ète ŋu wɔ esia la, asesẽ ŋutɔ be nu siawo nadzɔ ɖe dziwò.”
Biblia gblɔ be: “Mikpɔ nyuie be ale si miezɔna la naganye abe numanyalawo ene o, ke boŋ abe nunyalawo ene, . . . elabena ŋkekeawo nye vɔ̃.”
—Efesotɔwo 5:15, 16.
Bia ɖokuiwò be: ‘Nu kae mawɔ ne ame aɖe lé tefe aɖe nam eye wòɖe fu nam?’
Dzra ɖo ɖe ale si nàsi le nɔnɔmea nu la ŋu. Agbalẽ si nye RAINN la gaɖo aɖaŋu be “nàɖo nya nyanyɛ aɖe ɖi si anɔ nyanya na xɔwòwo kple wò fometɔwo ale be ne èɖo xaxa me eye nègblɔe ko la woanya evɔ ame si le gbɔwò ya mase naneke gɔme o. Esia ate ŋu ana be xɔ̃wòwo alo wò fometɔwo nava kplɔ wò dzoe.” Gake àte ŋu afo asa na dzigbagbã geɖe ne èfo asa na tefe siwo nàte ŋu aɖo nɔnɔme sia me le.
Biblia gblɔ be: “Aɖaŋudzela kpɔa afɔku gbɔna eye wòɣlaa eɖokui, ke ame makpɔnutefe yina ɖadea ta eme, eye wòkpɔa emetsonua.”
—Lododowo 22:3.
Bia ɖokuiwò be: ‘Ðoɖo kae mewɔ ale be ne meɖo nɔnɔme sia me la, mate ŋu asi le enu?’
Ðo seɖofewo eye nàlé wo me ɖe asi. Le kpɔɖeŋu me, ne wò kple ame aɖe miele ɖoɖo wɔm ɖe srɔ̃ɖeɖe ŋu la, wò kple wò ŋugbetɔa miɖo dze tso nu siwo miate ŋu awɔ ɖe mia nɔewo ŋu kple esiwo masɔ be miawɔ o la ŋu. Ne amea ya be ema mehiã kura o la, ke ehiã be nàdi ame bubu, ame si ade bubu wò dzidzenu siwo nu nènɔa agbe ɖo la ŋu.
Biblia gblɔ be: “Lɔlɔ̃ . . . mewɔa nu si medze o, media eya ŋutɔ tɔ o.”
—1 Korintotɔwo 13:4, 5.
Bia ɖokuiwò be: ‘Dzidzenu kawo nue menɔa agbe ɖo? Nuwɔna kawoe mabu be womesɔ o?’
Srɔ̃ Nu Geɖe Wu
SƆHƐWO BIANA BE
Nu Kae Wòle Be Manya Tso Gbɔdɔnuwɔwɔ Ðe Ame Ŋuti Ŋu?—Akpa 2: Ale Si Nàwɔ Ahaya
Xlẽ ame siwo ŋu wowɔ gbɔdɔnuwo ɖo eye wova haya tso nuwɔna sia fe fuɖename si me la ŋutɔ fe numegbewo.
SƆHƐWO BIANA BE
Aleke Manɔ Te Ðe Gbɔdɔnyawo Tsɔtsɔ Ðe Fu Na Ame Nu?
Xlẽ nu tso nu si gbɔdɔnyawo tsɔtsɔ ɖe fu na ame nye kple nu si nàwɔ ne wowɔa nu sia ɖe ŋuwò la ŋu.
NYA SIWO HAWÒTIWO GBLƆ
Nya Siwo Sɔhɛwo Gblɔ Tso Gbɔdɔnuwɔnawo Tsɔtsɔ Ðe Fu Na Ame Ŋu
Se nya siwo sɔhɛ atɔ̃ aɖewo gblɔ tso gbɔdɔnuwɔnawo tsɔtsɔ ɖe fu na ame kple nu siwo woawɔ ne wodo mo ɖa la ŋu.


text:
Ðe Mawu Nye Mawuɖekaetɔ̃ Alo Trinitaa?
Ale si Biblia ɖo eŋui
Sɔlemeha vovovowo gblɔna be Mawu nye Mawuɖekaetɔ̃ alo Trinita Kɔkɔe. Gake de dzesi nya si agbalẽ aɖe (Encyclopædia Britannica) gblɔ: “
Trinita alo eŋuti nufiafia gobii aɖeke medze le Nubabla Yeyea me o . . . Nufiafia sia dze egɔme vivivi eye wònye nya wohe ʋuu hafi va ɖoe anyi le fe alafa geɖewo megbe.”
Le nyatefe me la, Biblia fe afi aɖeke meɖɔ Mawu kpɔ enye Mawuɖekaetɔ̃ fe akpa aɖe o. De dzesi mawunyakpukpui siawo me nyawo:
“Yehowa, mía Mawu la, Yehowa ɖeka koe!”—5 Mose 6:4.
“Ŋkɔwòe nye Yehowa, eye wò ɖeɖe koe ɖo kpo ɖe anyigba blibo la dzi!”—Psalmo 83:19.
“Esiae nye agbe mavɔ la bena, woanya wò, Mawu vavã ɖeka la, kple Yesu Kristo, si nèdɔ ɖa la.”—Yohanes 17:3, Eʋegbe Biblia.
“Mawu ɖeka koe.”—Galatiatɔwo 3:20.
Nu ka tae sɔlemeha geɖewo fiaa nu be Mawu nye Mawuɖekaetɔ̃ alo Trinita Kɔkɔe?
Srɔ̃ Nu Geɖe Wu
Nuka Tututue Nye Biblia fe Nufiafia?
Ameka Tututue Mawu Nye?
Èxɔe se be Mawu tsɔa ɖe le eme na wò ŋutɔŋutɔa? Srɔ̃ nu tso ale si tututu Mawu le kple ale si nàwɔ ate ɖe eŋu la ŋu.


text: 8 12 Eye Yesu gagblɔ na wo be: “Nyee nye xexea fe kekeli.+ Ame si dzea yonyeme la mele viviti me zɔ ge akpɔ o, ke boŋ agbe fe kekeli+ anɔ esi.”13 Eya ta Farisitɔwo gblɔ nɛ be: “Wò ŋutɔe le ɖase ɖim le ɖokuiwò ŋu; wò ɖaseɖiɖi la menye nyatefe o.”14 Yesu ɖo eŋu na wo be: “Ne nye ŋutɔe le ɖase ɖim le ɖokuinye ŋu hã la, nye ɖaseɖiɖi la nye nyatefe, elabena menya afi si metso kple afi si meyina.+ Ke miawo ya mienya afi si metso kple afi si meyina o.15 Miedrɔ̃a ʋɔnu le amegbetɔwo fe nukpɔkpɔ nu;*+ nye ya nyemedrɔ̃a ʋɔnu ame aɖeke o.16 Eye ne medrɔ̃ ʋɔnu hã la, nye ʋɔnudɔdrɔ̃ la nye nyatefe, elabena menye nye ɖekae li o, ke boŋ Fofo si dɔm ɖa la li kplim.+17 Woŋlɔ ɖe miawo ŋutɔ miafe Se la me hã be: ‘Ame eve fe ɖaseɖiɖi nye nyatefe.’+18 Nyee nye ame si le ɖase ɖim le ɖokuinye ŋuti, eye Fofo si dɔm ɖa la hã le ɖase ɖim le ŋunye.”+19 Eya ta wobiae be: “Afi kae Fofowò le?” Yesu ɖo eŋu be: “Mienyam o, eye mienya Fofonye hã o.+ Ne ɖe mienyam la, anye ne mienya Fofonye hã.”+20 Egblɔ nya siawo le tefe si nudzɔɖakawo+ nɔna esime wòle nu fiam le gbedoxɔa me. Ke hã ame aɖeke melée o, elabena efe gafofo la meɖo haɖe o.+21 Eya ta egagblɔ na wo be: “Nye la mele dzodzo ge, eye miadim, gake miaku ɖe miafe nu vɔ̃ me.+ Afi si yim mele la, miate ŋu ava o.”+22 Yudatɔwo de asi gbɔgblɔ me be: “Ðe wòyina eɖokui wu gea? Elabena egblɔ be, ‘Afi si yim mele la, miate ŋu ava o.’”23 Egagblɔ na wo be: “Miawo la, anyigba dzie mietso; nye ya dzifoe metso.+ Miawo mietso xexe sia me; nye ya nyemetso xexe sia me o.24 Eya tae megblɔ na mi be: Miaku ɖe miafe nu vɔ̃wo me ɖo. Elabena ne miexɔe se be nyee o la, miaku ɖe miafe nu vɔ̃wo me.”25 Eya ta wobiae be: “Ame kae nènye?” Yesu ɖo eŋu na wo be: “Nu ka tae megale nu fom kpli mi ɖo ya?26 Nya geɖewo le asinye magblɔ tso mia ŋu, eye nu geɖewo li si ŋu madrɔ̃ ʋɔnu le. Le nyatefe me la, Ame si dɔm ɖa la nye nyatefetɔ, eye nu siwo tututu mese tso egbɔ la, nu siawo gblɔm mele le xexea me.”+27 Womese egɔme be Fofo la ŋue wòle nu fom le na yewo o.28 Eye Yesu gblɔ be: “Ne miehe Amegbetɔvi la ɖe ati ŋu*+ vɔ hafi miadze sii be nyee,+ eye be nyemewɔa naneke le ɖokuinye si o;+ ke boŋ nu siwo tututu Fofo la fiam lae megblɔna.29 Eye Ame si dɔm ɖa la li kplim; megblẽ nye ɖeka ɖi o, elabena mewɔa nu siwo dzea eŋu ɣesiaɣi.”+30 Esi wògblɔ nya siawo la, ame geɖewo xɔ edzi se.31 Yesu gagblɔ na Yudatɔ siwo xɔ edzi se la be: “Ne mieyi edzi lé nye nya la me ɖe asi la, ekema nye nusrɔ̃lawo mienye vavã,32 eye miadze si nyatefe la,+ eye nyatefe la ana ablɔɖe mi.”+33 Woɖo eŋu nɛ be: “Abraham fe dzidzimeviwoe míenye, eye míenye kluviwo na ame aɖeke kpɔ o. Nu ka ŋuti nègblɔ be, ‘Woana ablɔɖe mi’?”34 Yesu ɖo eŋu na wo be: “Vavã, vavã mele egblɔm na mi be, ame sia ame si wɔa nu vɔ̃ la, nu vɔ̃ fe kluvi wònye.+35 Eye kluvi menɔa afe me ɖaa o; vi ya nɔa anyi ɖaa.36 Eya ta ne Vi la na ablɔɖe mi la, ekema mianye ablɔɖeviwo vavã.37 Menya be Abraham fe dzidzimeviwoe mienye. Gake miele didim be yewoawum, elabena miexɔ nye nufiafia la o.38 Nu siwo mekpɔ le Fofonye gbɔ lae megblɔna;+ eye miawo hã nu siwo miese tso mia fofo gbɔ lae miewɔna.”39 Woɖo eŋu nɛ be: “Mía fofoe nye Abraham.” Yesu gblɔ na wo be: “Ne Abraham viwoe mienye la,+ anye ne miawɔ Abraham fe dɔwo.40 Ke azɔ miele didim be yewoawu, nye ame si gblɔ nyatefe si mese tso Mawu gbɔ la na mi.+ Abraham mewɔ nu alea o.41 Mia fofo fe dɔwo miewɔna.” Wogblɔ nɛ be: “Menye ahasiviwo* míenye o; Fofo ɖekae le mía si, eyae nye Mawu.”42 Yesu gblɔ na wo be: “Ne Mawue nye mia Fofo la, anye ne mielɔ̃m,+ elabena Mawu gbɔe metso va afi sia. Nyemeva le ɖokuinye si o, ke boŋ Ame mae dɔm ɖa.+43 Nu ka tae miese nya si gblɔm mele la gɔme o? Elabena miate ŋu ase nye nya o.44 Miawo la mietso mia fofo si nye Abosam me, eye mia fofo la fe nudzodzrowoe miedina be yewoawɔ.+ Eya la amewulae wònye tso efe aglãdzeɣi ke,*+ eye meli ke ɖe nyatefe la me o, elabena nyatefe mele eme o. Ne ele aʋatso kam la, efoa nu tso eɖokui me, elabena aʋatsokala kple aʋatsokafofo wònye.+45 Ke esi nye ya mele nyatefe tom ta la, miexɔ dzinye se o.46 Mia dometɔ kae ate ŋu abu fɔm le nu vɔ̃ aɖe ŋu? Ne nyatefe tom mele la, ekema nu ka tae miexɔ dzinye se o?47 Ame si tso Mawu me la ɖoa to Mawu fe nyawo.+ Esia tae mieɖoa to o, elabena mietso Mawu me o.”+48 Yudatɔwo gblɔ nɛ be: “Ðe míegblɔe wòsɔ be, ‘Samariatɔ nènye,+ eye gbɔgbɔ vɔ̃ le mewò oa’?”+49 Yesu ɖo eŋu be: “Gbɔgbɔ vɔ̃ mele menye o, ke boŋ mele bubu dem Fofonye ŋu, ke miawo miele vlo domem.50 Ke nyemele kafukafu dim na ɖokuinye o;+ Ame aɖe li, si le edim, eye wònye ʋɔnudrɔ̃la.51 Vavã, vavã mele egblɔm na mi be, ne ame aɖe wɔa nye nya dzi la, maɖɔ ku akpɔ gbeɖe o.”+52 Yudatɔwo gblɔ nɛ be: “Azɔ ko míenya be gbɔgbɔ vɔ̃ le mewò. Abraham ku, nyagblɔɖilawo hã ku, evɔ wò ya nèle gbɔgblɔm be, ‘Ne ame aɖe wɔ nye nya dzi la, maɖɔ ku akpɔ gbeɖe o.’53 Ðe nènye gã wu mía fofo Abraham, ame si ku la? Nyagblɔɖilawo hã ku. Ame kae nèle ɖokuiwò bumee?”54 Yesu ɖo eŋu be: “Ne nye ŋutɔe kafua ɖokuinye la, ekema nye kafukafu la menye naneke o. Fofonye, si miebe eyae nye miafe Mawu lae kafuam.+55 Gake mienyae o,+ ke nye ya menyae.+ Eye ne megblɔ be nyemenyae o la, ekema mezu aʋatsokala abe miawo ke ene. Gake menyae, eye meléa efe nya la me ɖe asi.56 Mia fofo Abraham tso aseye be yeakpɔ nye ŋkeke la, ekpɔe hã, eye dzi dzɔe.”+57 Yudatɔwo biae be: “Mèkpɔ xɔ fe blaatɔ̃ haɖe o, evɔ nèbe yekpɔ Abraham mahã?”58 Yesu gblɔ na wo be: “Vavã, vavã mele egblɔm na mi be, hafi Abraham nava dzɔ la, nye ya meli xoxo.”+59 Ale wofɔ kpewo be yewoafui, ke Yesu si bè, eye wòdo go le gbedoxɔa me.


text:
SƆHƐWO BIANA BE
Nu Kae Mawɔ Ne Wowɔa Anyra Le Ŋunye?
Xlẽ aɖaŋu siwo hawòtiwo ɖo kple nya si nufiala aɖe gblɔ tso anyrawɔwɔ le ame ŋu ŋu eye nàwɔ dodokpɔ si le nyati sia fe nuwuwu.
Anyrawɔwɔ le ame ŋu menye fefenya kura o. Eŋlisiawo fe numekuku aɖe ɖee fia be sɔhɛ siwo wu wo ɖokuiwo siwo ŋu wofo nu tsoe le nyadzɔdzɔwo me la dometɔ 40 le alafa me tso anyrawɔwɔ le ame ŋu gbɔ.
Nu kae nye anyrawɔwɔ le ame ŋu?
Anyrawɔwɔ le ame ŋu yi ŋgɔ wu nu vevi wɔwɔ ame ko. Nu siwo gbɔna hã le eme.
Nya veamewo gbɔgblɔ ɖe ame ŋu. Celine si xɔ fe 20 gblɔ be: “
Nyɔnuviwo fe nyawo vena wu abi. Nyemaŋlɔ fewuɖuŋkɔ siwo woyɔ nam kple fewuɖunya siwo wogblɔ ɖe ŋunye la be gbeɖe o. Wona mese le ɖokuinye me be nyemele ɖeke me o, womelɔ̃ nye nya o, eye be nyemele bo aɖeke nu o. Ne ɖe wofo nye ŋku dzi wòdo ʋusrã la anyo nam wu.”
Ameɖeɖe le ha me. Haley si xɔ fe 18 gblɔ be: “
Nye sukuhatiwo medina be mate ɖe yewo ŋu o. Wowɔna abe ɖe mɔ vɔ le míafe ŋdɔnuɖuxɔ me ene ale be nyemagava nɔ anyi ɖe yewo gbɔ o. Ƒe ɖeka sɔŋ, mefaa avi eye nye ɖeka koe ɖua nu.”
Anyrawɔwɔ le ame ŋu to Internet dzi. Daniel si xɔ fe 14 gblɔ be: “
Àte ŋu aŋlɔ nya ʋɛ aɖewo le kɔmpiuta dzi atsɔ agblẽ ame aɖe fe ŋkɔ alo efe agbe dome gɔ̃ hã. Adze amiɖeɖe ɖe nya, gake ate ŋu adzɔ!” Internet dzi anyrawɔwɔ ɖe ame ŋu lɔ foto ɖigbɔwo kple nya fafãwo ŋɔŋlɔ ɖo ɖe ame to asitelefon dzi.
Nu ka tae amewo wɔa anyra le wo haviwo ŋu?
Zi geɖe la susu siwo gbɔna tae.
Wowɔa anyra ɖe woawo ŋutɔwo hã ŋu. Sɔhɛ aɖe si ŋkɔe nye Antonio gblɔ be: “
Ale si hanyetiwo wɔa anyra ɖe ŋunye va glom eye etsɔtsɔ va wum ale gbegbe be nye hã mede asi anyrawɔwɔ ɖe amewo ŋu me be hanyetiwo nalɔ̃ nye nya gbɔ. Esi meva bu nye nuwɔna ma ŋu emegbe la, mekpɔe be bometsinue wònye mewɔ!”
Womeɖoa kpɔɖeŋu nyui ɖi na wo be woasrɔ̃ o. Jay McGraw gblɔ le agbalẽ aɖe si wòŋlɔ (Life Strategies for Dealing With Bullies) me be: “
Zi geɖe la sɔhɛ anyrawɔlawo wɔa nu ɖe amewo ŋu . . . abe ale si wokpɔa wo dzilawo, wo fowo, wo dawo kple wofe fometɔ bubuwo wɔa nu ɖe ame ŋui ene.”
Wodina be amewo nabu yewo kalẽtɔwoe, evɔ̃ wònye be vɔvɔ̃nɔtɔ wònye. Barbara Coloroso ŋlɔ le efe agbalẽ (The Bully, the Bullied, and the Bystander) me be: “
Zi geɖe la, sɔhɛ anyrawɔlawo wɔa nu be woakpɔ be yewoe sesẽ wu ale be amewo naganya be nu te ɖe yewo dzi eye yewodo kpo nu o.”
Ame kawo ŋue wowɔa anyra le wu?
Ame siwo ɖe wo ɖokuiwo ɖe aga. Sɔhɛ siwo menya ale si woanɔ anyi kple ame bubuwo o la ɖea wo ɖokuiwo ɖe aga eye wozua nulelé na anyrawɔlawo bɔbɔe.
Sɔhɛ siwo wobuna be woto vovo. Anyrawɔlawo nɔa te ɖe nu sia nu dzi wɔa anyra le sɔhɛwo ŋu, eɖanye wofe dzedzeme, wofe ŋutigbalẽ, subɔsubɔha si me wole alo nue wɔ afi aɖe na wo gɔ̃ hã.
Sɔhɛ siwo mekana ɖe wo ɖokuiwo dzi o. Anyrawɔlawo tea ŋu dea dzesi sɔhɛ siwo meka ɖe wo ɖokuiwo dzi o. Woawo ŋue wolɔ̃a anyrawɔwɔ le bɔbɔe, elabe wonya be womake fĩ o.
Nu kae nàte ŋu awɔ ne wowɔa anyra le ŋuwò?
Mègake nu de eme o. Ðetugbui aɖe si ŋkɔe nye Kylie gblɔ be: “
Anyrawɔlawo dina be yewoakpɔe be yewona wò nu le nublanui wɔm na ɖokuiwò. Ne meke nu de eme na wo o la, woadzudzɔ.” Biblia gblɔ be: “
Nunyala ɖua eɖokui dzi.”—Lododowo 29:11, Agbenya La.
Mègawɔ wɔɖenui o. Wɔɖenuiwɔwɔ makpɔ kuxia gbɔ o, ɖeko wòana wòado gã ɖe edzi. Biblia gblɔ be: “
Migatsɔ vɔ̃ ɖo vɔ̃ tefe na ame aɖeke o.”—Romatɔwo 12:17; Lododowo 24:19.
Mègatsɔ ɖokuiwò de eme o. Ne anya wɔ la, fo asa na ame siwo ate ŋu awɔ anyra le ŋuwò kple nɔnɔme siwo me esia ate ŋu ado mo ɖa le keŋkeŋ.—Lododowo 22:3.
Ðo nya ŋu nɛ le mɔ si makpɔ mɔ na o nu. Biblia gblɔ be: “
Nyaŋuɖoɖo fafɛ tsia dziku nu.”—Lododowo 15:1.
Tsɔ efe nyawo nukonyae. Le kpɔɖeŋu me, ne amea gblɔ na wò be èlolo akpa la, àte ŋu akɔ abɔta dzi ko agblɔ be, “
Ðe madi be maɖi ku vie hafi.”
Dzo. Nora si xɔ fe 19 gblɔ be: “
Ne èzi ɖoɖoea àɖee fia be yetsi le susu me eye yesesẽ wu anyrawɔlaa. Aɖee fia be èɖua ɖokuiwò dzi, si nye nu si anyrawɔlaa mete ŋu le wɔwɔm o.”
Tu kakaɖedzinɔamesi ɖo. Nyɔnuvi si ŋkɔe nye Rita gblɔ be: “
Ne mèvo le ɖokuiwò me o la, anyrawɔlawo akpɔe adze sii, eye woate ŋu azã esia atsɔ agblẽ kakaɖedzi ɖe sia ɖe si le mewò la dome.”
Gblɔe na ame aɖe. Le numekuku aɖe nu la, ame siwo ŋu wowɔ anyra le le Internet dzi fe agbɔsɔsɔme si wu afã mekɔa nu le edzi o, ɖewohĩ ŋukpe (vevietɔ le ŋutsuviwo gome) alo vɔvɔ̃ be amea ava tu nu kpli ye tae. Gake ɖo ŋkui be ne mèkɔ nu le nyaa dzi o la, ɖeko anyrawɔwɔa gasẽna ɖe edzi. Egbɔgblɔ na ame aɖe ate ŋu anye afɔ gbãtɔ si wòhiã be nàɖe ado go le agba kpekpe ma te.


text:
Yehowa ‘Tsɔa Nye Agbawo Nam Gbe Sia Gbe’
Togbɔ be dɔléle sesẽ aɖe si dze abe nu si nu nyemate ŋu anɔ te ɖo o ene ɖea fu nam vevie hã la, mía Fofo lɔlɔ̃a si le dzifo kpe ɖe ŋunye va se ɖe fifia. Eye fe 20 kple edzivɔe nye esia mele mɔɖeɖedɔa wɔm hele dzidzɔ tɔxɛ kpɔm le Yehowa subɔsubɔ me.
Wodzim le fe 1956 me kple dzimefudɔ aɖe. Esi nye dzimefu mekpe nyuie o ta la, ahɔhɔ̃meka meto afi si wòle be wòato o. Woyɔa dɔ sia le Eŋlisigbe me be spina bifida. Dɔléle sia na wòsesẽna nam be mazɔ, eye wòhe lãmesẽkuxi sesẽ bubuwo va dzinye.
Ɣeyiɣi aɖe do ŋgɔ hafi woadzim la, Yehowa Ðasefowo fe dutanyanyuigblɔla aɖewo dze Biblia sɔsrɔ̃ gɔme kple dzinyelawo. Le nye ɖevime la, gbefãɖela ʋɛ aɖewo koe nɔ mía de Usakos, le Namibia. Eya ta míesrɔ̃a nu siwo woasrɔ̃ le hame fe kpekpewo me la abe fome ene. Esi mexɔ fe adre la, wowɔ dɔ nam, si me woŋɔ nye ŋutilã fe akpa aɖe, afi si maɖɔ aɖuɖɔ atoe. Esi mexɔ fe 14 la, meva nɔ kpeŋuidɔ (adzigbo) hã lém. Esi sekɛndrisuku (lycée) si le míafe nutoa me la didi tso mía gbɔ eye mehiã dzinyelawo fe beléle tɔxɛ ta la, nyemete ŋu wu enu o.
Ke hã, meɖoe be mana nye kple Yehowa dome fomedodoa me nasẽ. Wometa míafe Kristotɔwo fe agbalẽ geɖe ɖe mía degbe Afrikaans me o. Eya ta mesrɔ̃ Eŋlisigbe xexlẽ ale be mate ŋu asrɔ̃ míafe agbalẽ bubuwo. Mezu Fiaɖufegbefãɖela eye mexɔ nyɔnyrɔ esi mexɔ fe 19. Le fe ene siwo kplɔe ɖo me la, lãmesẽ kple seselelãme kuxi geɖewo ɖe fu nam. Tsɔ kpe ɖe eŋu la, esi kadodo kplikplikpli le míafe kɔfea me tɔwo dome ta la, amegbetɔvɔvɔ̃ xe mɔ nam be nyemete ŋu nɔ geɖe wɔm le subɔsubɔdɔa me o.
Esi mexɔ fe 20 teti la, míeʋu tso Namibia yi South Africa, eye ɣemaɣie mede ha kple hame aɖe hede kpekpe zi gbãtɔ. Dzidzɔ ka gbegbee nye esi! Gake eva hiã be woagawɔ dɔ nam ake; woŋɔ nye ŋutilã fe akpa bubu, afi si made afɔdzi toe.
Le ɣeyiɣi aɖe megbe la, mese nutome sue dzikpɔla fe nufo si wofo tso mɔɖeɖedɔa wɔwɔ ŋu. Nya siwo wògblɔ la wɔ dɔ ɖe dzinye. Menyae be mɔɖeɖedɔa wɔwɔ asesẽ nam le nye lãmesẽ ta, gake mekpɔ ale si Yehowa kpe ɖe ŋunye le nɔnɔme sesẽ geɖe me. Eya ta mebia be mazu gbesiagbe mɔɖela. Gake le nye lãmesẽkuxiwo ta la, hamemetsitsiwo he ɖe megbe le asidede dɔbiagbalẽvia te me.
Ke hã, metso nya me be mawɔ nye ŋutete katã le Fiaɖufegbefãɖeɖedɔa me. Danye kple nɔvi bubuwo kpe ɖe ŋunye mete ŋu ɖo mɔɖelawo fe gafofonudidia gbɔ ɣleti ade sɔŋ. Esia ɖe ale si meɖoe kplikpaa be mawɔ mɔɖeɖedɔa fia, eye ena wòdze fãa be mate ŋu awɔe togbɔ be lãmesẽkuxiwo le ŋunye hã. Megade asi mɔɖeɖedɔ fe dɔbiagbalẽvia te ake, eye fifia ya woda asi ɖe edzi. Le September 1, 1988 dzi la, mezu gbesiagbe mɔɖela.
Abe mɔɖela ene la, mekpɔa Yehowa fe ŋusẽdoame ɣesiaɣi. Nyatefea fiafia ame yeyewo kpɔ tanye, enyim, eye wòkpe ɖe ŋunye metsi le gbɔgbɔ me, ale be nyemetsɔa susu ɖoa nye nɔnɔmea ŋu o. Mekpe ɖe ame gbogbo aɖewo ŋu woɖe adzɔgbe xɔ nyɔnyrɔ, eye esia he dzidzɔ manyagblɔ vɛ nam.
Nye lãmesẽnyawo tea ŋu trɔna kpata. Gake Yehowa ‘tsɔa nye agbawo nam gbe sia gbe.’ (Ps. 68:20) Menye ɖeko wòkpena ɖe ŋunye metea ŋu nɔa te ɖe nye kuxiwo nu o, ke enana wònyea dzidzɔ nam be mele agbe!


text:
Mawu Ƒe Susuwoe Woŋlɔ Ðe Biblia Mea?
Ale si Biblia ɖo eŋui
Biblia-ŋlɔla geɖewo gblɔ be Mawue gblɔ nu siwo yewoŋlɔ la na yewo. Kpɔ efe kpɔɖeŋu aɖewo ɖa:
Fia David:
“Yehowa fe [gbɔgbɔ] fo nu to dzinye, eye efe nya le nye aɖe dzi.”—2 Samuel 23:1, 2.
Nyagblɔɖila Yesaya:
“Ale Afetɔ, Yehowa Zebaot, gblɔ esi.”—Yesaya 22:15.
Apostolo Yohanes: “
Nyaɖeɖefia, si Yesu Kristo ɖe fia, si Mawu tsɔ nae.”—Nyaɖeɖefia 1:1.
Srɔ̃ Nu Geɖe Wu
Nuka Tututue Nye Biblia fe Nufiafia?
Biblia La—Agbalẽ si Tso Mawu Gbɔ
Aleke Biblia ate ŋu akpe ɖe ŋuwò nàkpɔ kuxi siwo nèdoa goe gbɔe? Nu ka tae nàte ŋu aka ɖe ŋugbedodo siwo le eme dzi?


text:
SƆHƐWO BIANA BE
Nu Kae Wòle Be Manya Tso Ahamuame Ŋu?
Biblia metsi tsitre ɖe ahanono le ŋuɖɔɖo me ŋu ne ame tsi le se nu anoe o. Gake ede se ɖe ahamumu ŋu.
Ke ne wofoe ɖe nuwò be nàno aha le nɔnɔme aɖewo me, si anye dziwòlawo alo dukɔa fe se dzi dada ya ɖe?
Bu nuwo ŋu yi ŋgɔe
Hawòti aɖewo asusu be ele kokoko be ame nano aha hafi ate ŋu akpɔ dzidzɔ. Ke nu kawoe ate ŋu adzɔ le ahaa nono vɔ megbe?
Ame ate ŋu adze se me. Le tefe aɖewo la, ne se meɖe mɔ na ame be wòano aha o evɔ wònoe la, woate ŋu ado fe nɛ, woabu fɔe be enye nu vlo wɔla, woaxɔ ʋukugbalẽ le esi, woaɖo dɔ sesẽ nɛ atsɔ ahe to nɛ, alo woadee mɔ́ gɔ̃ hã.
—Romatɔwo 13:3.
Bubu klona le ame ŋu. Ahanono nana ame megatea ŋu ɖɔa ŋu ɖo o. Ne èmu aha la, àte ŋu agblɔ nya alo awɔ nane si ava ve wò emegbe. (Lododowo 23:31-33) Esi nyakakamɔnuwo va bɔ fifia ŋutɔ ta la, wò nuwɔnawo ate ŋu akaka kaba eye wòana bubu naklo le ŋuwò tegbee.
Ate ŋu ana ame naɖe ŋu ɖi. Ne èmu aha la, ele bɔbɔe ŋutɔ be woawɔ ŋutasẽnu alo gbɔdɔnuwo ɖe ŋuwò. Ate ŋu ana ame bubuwo nakpɔ ŋusẽ ɖe dziwò bɔbɔe hã, si awɔe be nàva fo ɖokuiwò ɖe nuwɔna manɔsenu bubuwo alo esiwo ate ŋu ade wò afɔku me la me.
Ate ŋu azu numame na ame. Numekukuwo ɖee fia be ne ame metsi o hafi dze ahanono gɔme la, enɔa bɔbɔe wu be ahanono nava zu numame nɛ. Ahanono be yeatsɔ alé nuteɖeamedzi alo akogotsitsi nu, alo atsɔ aɖe modzaka ate ŋu ava zu numame na ame eye edzi ɖuɖu nasesẽ.
Ate ŋu ana ame naku. Le fe aɖe me nyitsɔ laa la, ame ɖeka kuna le miniti 52 ɖe sia ɖe me le United States, le ame siwo no aha henɔ ʋu kum ta. Le fe atɔ̃ aɖe ko me la, ame siwo wu 1,500 siwo mekpɔ xɔ fe 21 o ye ku le ʋufɔku siwo me ʋukulawo no aha hafi le ʋua kum ta. Ne wò ŋutɔ meno aha o, evɔ nèɖo ame aɖe si no aha fe ʋu la, ele bɔbɔe ŋutɔ be nàdze afɔku.
Ðo tame kplikpaa
Àte ŋu afo asa na ahanono madzemadzee me tsonu vɔ̃ɖiwo ne ètso nya me do ŋgɔ le nu si nàwɔ ŋu.
Biblia Ƒe Gɔmeɖose: “Aɖaŋudzela kpɔa afɔku gbɔna eye wòɣlaa eɖokui.” (Lododowo 22:3) Nunya manɔ eme be ame nano aha hafi aku ʋu alo awɔ nu bubu aɖe si bia susuŋudɔwɔwɔ bliboe o.
Tameɖoɖo kplikpaa: ‘Ne matiae be mano aha la, ke makpɔ egbɔ be esɔ le se nu eye nɔnɔme si me manoe le hã sɔ hafi.’
Biblia Ƒe Gɔmeɖose: “Miezu ame si mieɖoa toe la fe kluviwo.” (Romatɔwo 6:16) Ne ènoa aha le esi hawòtiwo le enom ko ta la, ke èle mɔ ɖem na wo be woakpɔ ŋusẽ ɖe dziwò. Ne ènoa aha be yeatsɔ aɖe nuteɖeamedzi alo tamebubu dzi kpɔtɔ la, ke mèle nɔnɔme nyui siwo akpe ɖe ŋuwò nàkpɔ kuxiwo gbɔ la tum ɖo o.
Tameɖoɖo kplikpaa: ‘Nyemaɖe mɔ hanyetiwo nazi dzinye mano aha o.’
Biblia Ƒe Gɔmeɖose: “Mèganɔ aha tsu nolawo . . . dome o.” (Lododowo 23:20) Ne xɔlɔ̃ gbegblẽwo le asiwò la, ate ŋu ana nàda wò tameɖoɖo kplikpaa dzi. Ne ènɔa ame siwo noa aha madzemadzee dome la, ke èle ɖokuiwò dem afɔku me.
Tameɖoɖo kplikpaa: ‘Nyemade ha kplikplikpli kple ame siwo noa aha madzemadzee o.’


text:
NUSƆSRƆ̃ 10
Nu Kae Nye Ƒometadedeagu?
Tso blema ke la, Yehowa di be fomewo nanɔ anyi ɖekae asrɔ̃ nu bene fomedodo si le woa kple ye dome la naganyo ɖe edzi, eye wòana ɖekawɔwɔ si le fomea me tɔwo dome hã me nagasẽ ɖe edzi. (5 Mose 6:6, 7) Susu sia tae Yehowa Ðasefowo ɖo ɣeyiɣi aɖe ɖi koŋ na fomea fe tadedeagu kwasiɖa sia kwasiɖa. Wowɔa ɖeka dzroa Biblia me nya siwo ŋu wotrɔ asi le koŋ be wòakpɔ fomea fe hiahiãwo gbɔ la me le dziɖeɖi me. Ne wò ɖeka koe li hã, àte ŋu azã ɣeyiɣi sia atsɔ anɔ Biblia srɔ̃m be wòado ŋusẽ fomedodo si le mia kple Mawu dome.
Ƒometadedeagu ana nàte ɖe Yehowa ŋu kplikplikpli. Biblia gblɔ be: “Mite ɖe Mawu ŋu, eye ate ɖe mia ŋu.” (Yakobo 4:8) Ne míesrɔ̃ nu geɖe tso Yehowa fe nɔnɔmewo kple nuwɔnawo ŋu le efe Nya, Biblia me la, míeva dzea si eyama nyuie wu. Mɔ bɔbɔe si dzi míato adze fometadedeagu gɔmee nye be míazã ɣeyiɣia fe akpa aɖe atsɔ axlẽ Biblia ɖekae, eye míate ŋu azɔ ɖe Biblia xexlẽ fe ɖoɖo si wowɔ na Teokrasi Subɔsubɔ Sukua dzi. Miate ŋu ade nuxexlẽa fe akpa aɖe asi na fomea me tɔ ɖe sia ɖe, eyome miadzro nu yeye siwo miesrɔ̃ le Biblia fe akpa ma me ɖekae.
Ƒometadedeagu akpe ɖe fomea me tɔwo ŋu be woawɔ ɖeka. Ne srɔ̃ŋutsuwo kple srɔ̃nyɔnuwo, alo dzilawo kple wo viwo srɔ̃ Biblia ɖekae la, enana ɖekawɔwɔ si le fomea me tɔwo dome la me gasẽna ɖe edzi. Ele be wòanye dzidzɔɣi kple ɣeyiɣi si fomea me tɔwo katã aɖe dzi ɖi ahanɔ mɔ kpɔm na vevie. Dzilawo ate ŋu atia nyati siwo asɔ na ɖeviawo ɖe wofe fexɔxɔ nu, ɖewohĩ le Gbetakpɔxɔ alo Nyɔ! me alo le míafe Internet nyatakakadzraɖofe, jw.org. Miate ŋu afo nu tso kuxi aɖe si ɖeviawo do goe le suku kple ale si woakpɔ egbɔe ŋu. Ðe manyo be miakpɔ television dzi wɔna aɖe le JW Nyakakadɔwɔfe (tv.jw.org) eye miadzro eme oa? Adzɔ dzi na fomea ne miate ŋu ato ha siwo míadzi le kpekpeawo me la me, alo awɔ ɖoɖo ɖe numeɖenu aɖewo ŋu ɣeaɖewoɣi le fometadedeagua wɔwɔ vɔ megbe.
Ne miezãa ɣeyiɣi tɔxɛ sia tsɔ dea ta agu na Yehowa kwasiɖa sia kwasiɖa la, ana Mawu fe Nya la sɔsrɔ̃ nagado dzidzɔ na fome bliboa geɖe wu, eye wòahe yayra geɖe vɛ na mi.—Psalmo 1:1-3.
Susu kawo tae míeɖoa ɣeyiɣi aɖe ɖi koŋ na fometadedeagu?
Nu kawoe dzilawo ate ŋu awɔ be ɣeyiɣi siawo nado dzidzɔ na fomea me tɔwo katã?


text: 13 Ne mefoa nu le amegbetɔwo kple mawudɔlawo fe gbegbɔgblɔwo me, gake lɔlɔ̃ mele asinye o la, ke mele abe gakogoe alo ayawagba si le ɖiɖim sesĩe ene.2 Ne nyagblɔɖi fe nunana le asinye, eye menya nya ɣaɣla kɔkɔewo katã kple sidzedzewo katã,+ eye xɔse le asinye ale gbegbe be mate ŋu aho towo, gake lɔlɔ̃ mele asinye o la, nyemenye naneke o.*+3 Eye ne metsɔ nye nunɔamesiwo katã na be woatsɔ anyi ame bubuwo,+ eye metsɔ nye ametia na, ale be mafo adegbe, gake lɔlɔ̃ mele asinye o la,+ meɖe vi aɖeke kura nam o.4 Lɔlɔ̃+ gbɔa dzi blewu,+ eye wònyoa dɔme.+ Lɔlɔ̃ meʋãa ŋu o.+ Mefoa adegbe o, medoa eɖokui ɖe dzi glodzoo o,+5 mewɔa nu si medze o,+ media eya ŋutɔ tɔ o,+ mebia dzi o.+ Meléa vɔ̃ siwo wowɔ ɖe eŋu la ɖi o.+6 Mekpɔa dzidzɔ ɖe nu madzɔmadzɔ ŋu o,+ ke ekpɔa dzidzɔ ɖe nyatefe boŋ ŋu.7 Enɔa te ɖe nuwo katã nu,+ exɔa nuwo katã dzi sena,+ ekpɔa mɔ na nuwo katã,+ edoa dzi le nuwo katã me.+8 Lɔlɔ̃ nu metsina gbeɖe o. Ke ne nyagbɔgblɔɖi fe nunanawo li la, woava ɖe wo ɖa; ne gbegbɔgblɔ bubuwo gbɔgblɔ* li la, woadzudzɔ; ne sidzedze li la, woava ɖee ɖa.9 Elabena sidzedze afãafã ye le mía si,+ eye míegblɔa nya ɖi afãafã,10 ke ne nu si le blibo la va ɖo la, woaɖe nu afãafã la ɖa.11 Esime menye ɖevi la, mefoa nu abe ɖevi ene, mebua tame abe ɖevi ene, mebua nuwo ŋu abe ɖevi ene; ke azɔ esi metsi la, meɖe asi le ɖevimenuwo ŋu.12 Elabena fifia la, míekpɔa nu flukpee to gahuhɔ̃e aɖe me, ke ɣemaɣi la, anye ŋkume kple ŋkume. Fifia la, menya nu afãafã, ke ɣemaɣi la, manya nu sia nu nyuie abe ale si wonyam nyuie ene.13 Ke azɔ la, nu etɔ̃ siawoe kpɔtɔ li: xɔse, mɔkpɔkpɔ, lɔlɔ̃; ke esi fo wo tae nye lɔlɔ̃.+


text: 1 Mekpɔe be ame geɖewo dze agbagba ŋlɔ nu tso nudzɔdzɔ ŋutɔŋutɔ siwo dzi míexɔ se bliboe la ŋu,+2 abe ale si ko ame siwo kpɔ nu siawo tefe kple ŋku le gɔmedzedzea me+ eye wozu nya la fe dɔlawo la gblɔe na mí ene.+3 Eya ta meku nuwo katã me tsitotsito tso gɔmedzedzea me, eye nye hã meɖoe be maŋlɔ wo ɖe ɖoɖo nu aɖo ɖe wò, bubutɔ Teofilo,+4 ale be nàkpɔ kpeɖodzi be nyatefee nu siwo wofia wò la nye.+5 Nunɔla aɖe nɔ anyi le Yudea-fia Herodes*+ ŋɔli, eŋkɔe nye Zakariya eye wòtso Abiya fe hatsotso la me.+ Eɖe Aron vinyɔnuwo dometɔ ɖeka, si ŋkɔe nye Elizabet.6 Wo ame evea siaa nye ame dzɔdzɔewo le Mawu ŋkume, eye wowɔna ɖe Yehowa* fe sewo kple ɖoɖowo katã dzi mokakamanɔŋui.7 Ke vi mele wo si o, elabena Elizabet tsi ko, eye wo kple evea wotsi xɔ fe geɖe.8 Ke esi wòɖo wofe hatsotsoa+ dzi, eye Zakariya le nunɔladɔ wɔm le Mawu ŋkume9 abe ale si wòle le nunɔlawo fe ɖoɖoa* nu ene la, eɖo Zakariya dzi be wòage ɖe Yehowa* fe gbedoxɔa me+ ado dzudzɔ ʋeʋĩ.+10 Ameha blibo la le gbe dom ɖa le xexe le gafofo si me wòle dzudzɔa dom.11 Eye Yehowa* fe dɔla ɖe eɖokui fiae hele tsitre ɖe dzudzɔdomlekpuia fe ɖusime.12 Esi Zakariya kpɔe la, eɖi vo, eye vɔvɔ̃ ɖoe.13 Ke mawudɔla la gblɔ nɛ be: “Zakariya, mègavɔ̃ o, elabena wose wò kokofofo la, srɔ̃wò Elizabet adzi ŋutsuvi na wò, eye nàna ŋkɔe be Yohanes.+14 Ana nàkpɔ dzidzɔ ahatso aseye, eye ame geɖewo akpɔ dzidzɔ ɖe efe dzidzi ŋu,+15 elabena anye gã le Yehowa* ŋkume.+ Ke ɖevi la megano wain alo aha sesẽ aɖeke kura o,+ eye gbɔgbɔ kɔkɔe ayɔe fũu hafi woava dzii gɔ̃ hã,*+16 eye wòatrɔ Israel-vi geɖewo ɖe Yehowa,* wofe Mawu la ŋu.+17 Azɔ hã adze Mawu ŋgɔ ava le Eliya fe gbɔgbɔ kple ŋusẽ me,+ be wòatrɔ fofowo fe dzi ɖe viwo ŋu,+ eye wòatrɔ ame maɖotowo ɖe ame dzɔdzɔewo fe nunya vavãtɔ ŋu, be wòadzra dukɔ la ɖo ɖi wòasu te na Yehowa.”*+18 Eye Zakariya bia mawudɔla la be: “Aleke mawɔ aka ɖe nu sia dzi? Elabena meku amegã, eye srɔ̃nye hã tsi xɔ fe geɖe.”19 Mawudɔla la ɖo eŋu nɛ be: “Nyee nye Gabriel,+ ame si nɔa tsitre ɖe Mawu ŋkume,+ edɔm be mava fo nu kpli wò, eye magblɔ nya nyui la na wò.20 Ke kpɔ ɖa, wò aɖe atu, eye màgate ŋu afo nu o, va se ɖe gbe si gbe nu siawo va eme, elabena mèxɔ nye nya siwo le eme va ge le wofe ɣeyiɣi ɖoɖi dzi la dzi se o.”21 Le ɣeyiɣi ma katã me la, dukɔ la le Zakariya lalam, eye wòwɔ nuku na wo be etsi gbedoxɔa me nenema gbegbe.22 Esi wòdo go la, mete ŋu fo nu na wo o, eye wodze sii be ekpɔ nu wɔnuku* aɖe le gbedoxɔa me. Eye wòle dzesi wɔm na wo, ke mete ŋu le nu fom o.23 Esi efe subɔsubɔdɔ kɔkɔea* fe ŋkekeawo wu enu la, edzo yi afe me.24 Le ŋkeke aɖewo megbe la, srɔ̃a Elizabet fɔ fu, eye wòɣla eɖokui ɣleti atɔ̃ sɔŋ hegblɔ be:25 “Aleae Yehowa* wɔ nu ɖe ŋunye le ŋkeke siawo me. Etrɔ susu ɖe ŋunye be yeaɖe nye ŋukpe ɖa le amewo dome.”+26 Le efe fufɔfɔ fe ɣleti adelia me la, Mawu dɔ efe dɔla Gabriel+ ɖe Galilea du si woyɔna be Nazaret me,27 ɖe ɖetugbui leafe+ aɖe si ŋugbe wodo na ŋutsu aɖe si ŋkɔe nye Yosef, tso David fe me la gbɔ, eye ɖetugbui leafe la ŋkɔe nye Maria.+28 Esi mawudɔla la va egbɔ la, egblɔ be: “Medo gbe na wò, wò, ame si nu wove ŋutɔ, Yehowa* li kpli wò.”29 Ke eɖi vo ŋutɔ le nya la ŋuti, eye wòbu tame le nu si gbedoname sia fia la ŋu.30 Eye mawudɔla la gblɔ nɛ be: “Mègavɔ̃ o, Maria, elabena Mawu ve nuwò.31 Kpɔ ɖa, èle fu fɔ ge adzi ŋutsuvi,+ eye nàna ŋkɔe be Yesu.+32 Eya anye gã,+ eye woayɔe be Dzifoʋĩtɔ la fe Vi,+ eye Yehowa* Mawu atsɔ fofoa David fe fiazikpui la anɛ,+33 aɖu fia ɖe Yakob fe afe la dzi tegbee, eye nuwuwu manɔe na efe Fiaɖufe la o.”+34 Ke Maria bia mawudɔla la be: “Aleke nu sia ate ŋu ava eme esi nyemenya ŋutsu o?”+35 Mawudɔla la ɖo eŋu nɛ be: “Gbɔgbɔ kɔkɔe ava dziwò,+ eye Dzifoʋĩtɔ la fe ŋusẽ ado vɔvɔli ɖe dziwò. Eya ta woayɔ vi si dzi ge nàla la be kɔkɔetɔ,+ Mawu fe Vi.+36 Eye kpɔ ɖa, wò fometɔ Elizabet si ku nyagã la hã fɔ fu le ŋutsuvi dzi ge, eye esiae nye ɣleti adelia na eya ame si woyɔna be konɔ la;37 elabena Mawu fe nya aɖeke mado kpo emevava o.”+38 Eye Maria gblɔ be: “Kpɔ ɖa, Yehowa* fe dɔlanyɔnue menye! Neva eme nam le wò nya la nu.” Ale mawudɔla la dzo le egbɔ.39 Ale le ŋkeke mawo me la, Maria tso eye wòɖe abla yi tonuto la me le Yuda du aɖe me,40 eye wòge ɖe Zakariya fe me hedo gbe na Elizabet.41 Ke esi Elizabet se Maria fe gbedonamea la, vidzĩ la ti kpo le efe dɔ me, eye gbɔgbɔ kɔkɔe yɔ Elizabet fũu42 eye wòdo ɣli gblɔ be: “Woayra wò le nyɔnuwo dome, eye woayra wò dɔmevi la!43 Aleke wòdzɔe be mɔnukpɔkpɔ sia su asinye be nye Afetɔ dada va gbɔnye?44 Kpɔ ɖa, esi mese wò gbedoname ko la, vidzĩ la ti kpo le nye dɔ me kple dzidzɔ.45 Eye dzidzɔtɔe nye nyɔnu si xɔe se, elabena nya siwo wogblɔ nɛ tso Yehowa* gbɔ la, ava eme bliboe.”46 Eye Maria gblɔ be: “Nye luʋɔ* le Yehowa* dom ɖe dzi,+47 eye nye gbɔgbɔ mate ŋu adzudzɔ aseyetsotso ɖe Mawu, nye Xɔla la ŋu o,+48 elabe ekpɔ efe dɔlanyɔnu fe ame gblɔe nyenye ɖa.+ Elabena kpɔ ɖa, tso fifia la, dzidzimewo katã ayɔm be dzidzɔtɔ,+49 elabena Ŋusẽtɔ la wɔ nu dzɔtsuwo nam, eye efe ŋkɔ le kɔkɔe,+50 efe nublanuikpɔkpɔ le ame siwo vɔ̃nɛ la dzi tso dzidzime yi dzidzime.+51 Etsɔ efe alɔ wɔ nu dzɔtsuwo, eka ame siwo doa wo ɖokuiwo ɖe dzi le wofe dzimesusuwo me la hlẽ.+52 Eɖe ŋusẽtɔwo ɖa le zi dzi,+ eye wòdo ame tsɛwo ɖe dzi;+53 etsɔ nu nyuiwo ɖi fo na dɔwuitɔwo taŋ,+ ke edo mɔ kesinɔtɔwo ya asi fuflui.54 Ekpe ɖe efe subɔla Israel ŋu, eye wòɖo ŋku efe nublanuikpɔkpɔ nɛ+55 tegbee la dzi, abe ale si wògblɔe na mía tɔgbuiwo, na Abraham kple efe dzidzimevi+ la ene la dzi.”56 Maria nɔ egbɔ anɔ abe ɣleti etɔ̃ ene, eye wòtrɔ yi afe.57 Ke Elizabet fe vidziɣi ɖo, eye wòdzi ŋutsuvi.58 Efe afelikawo kple fometɔwo se be Yehowa* kpɔ nublanui nɛ geɖe ŋutɔ, eye wokpɔ dzidzɔ kplii.+59 Le ŋkeke enyia gbe la, wova be woatso aʋa na ɖevi la,+ eye wodi be yewoatsɔ fofoa Zakariya ŋkɔ nɛ.60 Gake dadaa gblɔ be: “Gbeɖe, ke boŋ woayɔe be Yohanes.”61 Eye wogblɔ nɛ be: “Wò fometɔ aɖeke metsɔ ŋkɔ sia kpɔ o ɖe!”62 Eye wowɔ dzesi na fofoa biae be ŋkɔ kae wòdi be woatsɔ na ɖevi la hã.63 Eya ta ebia be woatsɔ nuŋlɔkpe na ye, eye wòŋlɔ ɖe edzi be: “Eŋkɔe nye Yohanes.”+ Esia wɔ moyaa na wo katã.64 Enumake efe nu ʋu, eye efe aɖeka ɖɔ ɖo, eye wòde asi nufofo me+ hele Mawu kafum.65 Ale vɔvɔ̃ ɖo wofe afelikawo katã, eye amewo fo nu le nu siawo ŋu le Yudea tonuto blibo la katã me.66 Eye ame siwo katã see la lé nya siawo ɖe wofe dzi me le gbɔgblɔm be: “Nu ka gɔ̃e ɖevi sia ava zu?” Elabena Yehowa* fe asi le ɖevi la dzi vavã.67 Eye gbɔgbɔ kɔkɔe yɔ fofoa Zakariya fũu wògblɔ nya ɖi be:68 “Woakafu Yehowa,* Israel fe Mawu+ la, elabena etrɔ susu ɖe efe amewo ŋu, eye wòɖe wo.+69 Ena xɔxɔ fe dzo*+ do na mí le efe subɔla David fe me,+70 abe ale si ko wògblɔ to efe blemanyagblɔɖila kɔkɔewo dzi+71 be yeaɖe mí tso míafe ketɔwo kple ame siwo katã lé fu mí la si me;+72 yeakpɔ nublanui le mía tɔgbuiwo ta, eye yeaɖo ŋku yefe nubabla kɔkɔe la dzi ene.+73 Esiae nye atam si wòka na mía tɔgbui Abraham,+74 be ne yeɖe mí tso míafe futɔwo si me vɔ la, yeana mɔnukpɔkpɔ mí míawɔ subɔsubɔdɔ kɔkɔe na ye vɔvɔ̃manɔmee75 le ye ŋkume, le nutefewɔwɔ kple dzɔdzɔenyenye me le míafe agbemeŋkekewo katã me.76 Ke wò, vinye, woayɔ wò be Dzifoʋĩtɔ la fe nyagblɔɖila, elabena àdze Yehowa* ŋgɔ adzra efe mɔwo dzi ɖo,+77 àna efe amewo nadze si xɔname, si ava to wofe nu vɔ̃wo tsɔtsɔ ke me,+78 le mía Mawu fe dɔmetɔtrɔ gã la ta. Dɔmetɔtrɔ sia ana agudzedze natso dzifo ava kpɔ mí ɖa,79 be wòana kekeli ame siwo bɔbɔ nɔ viviti kple ku fe vɔvɔli me,+ eye wòafia mɔ míafe afɔwo le ŋutifafa fe mɔ dzi.”80 Eye ɖevi la tsi hekpɔ ŋusẽ le gbɔgbɔ la me, eye wònɔ gbedzi va se ɖe gbe si gbe wòɖe eɖokui fia Israel le dutofo.


text: 4 Le nu sia megbe la, kpɔ ɖa, mekpɔ ʋɔtru aɖe le ʋuʋu le dzifo, eye gbe gbãtɔ si mese la le abe kpẽ fe ɖiɖi ene, eye wògblɔ nam be: “Va dzi afii, ne mafia nu siwo ava dzɔ la wò.”2 Le esia megbe la, Mawu fe gbɔgbɔ va dzinye enumake, eye kpɔ ɖa, mekpɔ fiazikpui aɖe le dzifo, eye ame aɖe bɔbɔ nɔ fiazikpui la dzi.+3 Ame si bɔbɔ nɔ edzi la fe dzedzeme le abe yaspis-kpe+ kple sardis-kpe* ene, eye anyieʋɔ si le abe emerald-kpe ene la fo xlã fiazikpui la.+4 Eye fiazikpui blaeve vɔ ene+ fo xlã fiazikpui la, eye mekpɔ ametsitsi blaeve vɔ ene wobɔbɔ nɔ fiazikpui siawo dzi, wodo awu ʋlaya ɣiwo, eye sikafiakukuwo le ta na wo.5 Eye dzikedzowo,+ gbeɖiɖiwo kple dziɖegbewo+ le dodom tso fiazikpui la me; eye akaɖi adre nɔ bibim le fiazikpui la ŋgɔ, esiawo le tsitre ɖi na Mawu fe gbɔgbɔ adreawo.+6 Azɔ nane le fiazikpui la ŋgɔ si ɖi atsiafu+ si le abe ahuhɔ̃e ene, eye wòle abe kristalo-kpe ene.Le titina, afi si fiazikpuia le, kple fiazikpuia ŋu godoo la, nu gbagbe ene+ siwo ŋkuwo le ŋgɔgbe kple megbe na keŋ la li.7 Nu gbagbe gbãtɔ le abe dzata+ ene, eye nu gbagbe evelia le abe nyitsui+ ene, nu gbagbe etɔ̃lia+ fe mo le abe amegbetɔ tɔ ene, eye nu gbagbe enelia+ le abe hɔ̃ si le dzodzom ene.+8 Eye aʋala ade li na nu gbagbe eneawo dometɔ ɖe sia ɖe; ŋkuwo yɔ aʋalawo ŋuti kple wo me fũu.+ Eye wole gbɔgblɔm madzudzɔmadzudzɔe zã kple keli be: “Kɔkɔe, kɔkɔe, kɔkɔe nye Yehowa*+ Mawu, Ŋusẽkatãtɔ la, ame si nɔ anyi, eye wòli, eye wògbɔna.”+9 Ɣesiaɣi si nu gbagbeawo tsɔ ŋutikɔkɔe, bubu kple akpedada na Ame si bɔbɔ nɔ fiazikpuia dzi, Ame si le agbe tso mavɔ me yi mavɔ me la,+10 ametsitsi blaeve vɔ eneawo+ tsyɔa mo anyi ɖe Ame si bɔbɔ nɔ fiazikpuia dzi la ŋkume, eye wodea ta agu na Ame si le agbe tso mavɔ me yi mavɔ me la, eye wotsɔa wofe fiakukuawo dana ɖe fiazikpuia ŋgɔ henɔa gbɔgblɔm be:11 “Yehowa,* mía Mawu, wòe dze be nàxɔ ŋutikɔkɔe,+ bubu+ kple ŋusẽ,+ elabena wòe wɔ nuwo katã,+ eye wò lɔlɔ̃nu ta woli, eye wowɔ wo ɖo.”


text:
ENUPKLAPKLA 10
Nyi yí sɛnsɛn xomumɛtɔ nyiɔ?
So keke blema mɛ yí Yehowa ji mɔ xomu ɖekaɖeka le bɔnɔ doju yí adonɔ ŋsɛn wowo ɖekiwo le gbɔngbɔnmɛ koɖo ɖekawawa ci yí le wo mɛ. (2 Ese Wema 6:6, 7) Eyi taɖo Yehowa Kunuɖetɔwo ɖo gamɛ ɖe ɖɛ koŋ yí sɔ wanɔ sɛnsɛn xomumɛtɔ kwɛshila ɖeshiaɖe doju: Wokplanɔ Bibla mɛ nyɔci ɖeka ci yí sɔ koɖo wowo gbɔngbɔnmɛ ӡanwo cucucu le jijɔ mɛ. Nɔ èle eo ɖekɛ can ɔ, àtɛnŋ azan gamɛ lɔ asɔ kpla nu so Mawu nu le Bibla mɛ.
Sɛnsɛn xomumɛtɔ nanɔ wotenɔ gogo Yehowa doji. Bibla nu mɔ: “mí gogo Mawu nɔ Mawu a gogo mí.” (Ӡaki 4:8) Mìajeshi Yehowa nywiɖe wu nɔ mìkplanɔ nu so yinɔnɔmɛwo koɖo yinuwanawo nu kitokito le Bibla mɛ. Emɔ fafɛ ci ji míato atɔ sɛnsɛn xomumɛtɔ lɔ ji yí nyi mɔ míazan akpa ɖe nɔ gamɛ lɔ asɔ hlɛn Bibla doju. Míatɛnŋ akplɔ Bibla hlɛnhlɛn ɖoɖo ci yí wowa do Kristotɔwo Ƒe Agbenɔnɔ Kple Subɔsubɔdɔ Kpekpea Ƒe Nusrɔ̃gbalẽ lɔ mɛ kwɛshila ɖeshiaɖe. Míatɛnŋ ama akpa ci yí míahlɛn nɔ xomu lɔ mɛ tɔ ɖekaɖeka keŋ akan seŋ so enu yoyu ciwo yí míkpla le Ŋwlɛnŋwlɛn lɔwo mɛ nu.
Sɛnsɛn xomumɛtɔ nanɔ ɖekawawa ci yí le xomu lɔ mɛ sɛnnɔŋ doji. Nɔ asu koɖo ashi, alo jilawo koɖo ɖeviwo kplanɔ Bibla dojuɔ, ana ɖekawawa ci yí le xomu lɔ mɛ asɛnŋ doji. Sɛnsɛn xomumɛtɔ ɖo anyi jijɔ hwenu ci yí amɛshiamɛ akpɔnɔ mɔ nɔ veviɖe. Jilawo atɛnŋ acan enyɔci ci yí asɔ koɖo exwe ci yí ɖevi lɔwo ɖo. Míatɛnŋ akpɔ enyɔci cɛwo le Gbetakpɔxɔ koɖo Nyɔ! mɛ, alo le jw.org ji. Xomu lɔ atɛnŋ akpɔ jw televiӡiɔn (tv.jw.org) ɖoɖo ɖeka keŋ akan seŋ so nu. Jilawo atɛnŋ axo nuxu so lé wowo viwo awɛ anɔ te do cukaɖa ciwo yí wodonɔ go le suklu nu. Míatɛnŋ aji ha ciwo woavaji le bɔbɔwo mɛ. Nɔ míɖe gbɔɔ, míatɛnŋ aɖu alo anu enudojijɔnamɛ ɖewo hweɖewo nu.
Nɔ xomuwo zannɔ gamɛ vevi cɛ yí sɔ sɛnnɔ Yehowa doju kwɛshila ɖeshiaɖeɔ, ana xomu lɔ mɛ tɔwo akpɔnɔ jijɔ do Mawu Nyɔ lɔ kplakpla nu, yí woakpɔ nyɔna sugbɔwo le mɛ.—Ehajiji Wema 1:1-3.
Nyi yí taɖo mìɖo gamɛ ɖe ɖɛ koŋ nɔ sɛnsɛn xomumɛtɔɔ?
Lé jilawo awɛ yí xomu lɔ akpɔ jijɔ le sɛnsɛn lɔ hwenuɔ?


text: 3 Esi Petro kple Yohanes yina ɖe gbedoxɔa me le gafofo asiekelia* dzi le gbedoɖaɣi la,2 wokɔ ŋutsu aɖe si nye tekunɔ tso esime wodzii la va yi. Wokɔnɛ va dana ɖe gbedoxɔa fe agbo si woyɔna be Agbo Nyui la nu gbe sia gbe, ne wòabia nu ame siwo yina ɖe gbedoxɔa me.3 Esi wòkpɔ Petro kple Yohanes wole gegem ɖe gbedoxɔa me la, ebia wo be woakpɔ nublanui na ye ana nane ye.4 Ke Petro kple Yohanes kpɔ efe ŋkume dũu eye Petro gblɔ be: “Kpɔ mí ɖa.”5 Eya ta efɔ ŋku ɖe wo dzi gãa hele mɔ kpɔm be yeakpɔ nane tso wo gbɔ.6 Ke Petro gblɔ nɛ be: “Klosalo kple sika mele asinye o, ke nu si le asinye la, eyae mana wò: Le Yesu Kristo, Nazaretetɔ la, fe ŋkɔa me la, zɔ azɔli!”+7 Ale wòlé efe nuɖusi be wòatso ɖe tsitrenu.+ Enumake ŋusẽ ɖo efe afɔ kple efe afɔkɔewo ŋu;+8 eye wòti kpo tsi tsitre+ hete azɔli zɔzɔ, eye wòge ɖe gbedoxɔa me kpli wo le zɔzɔm le kpo tim le Mawu kafum.9 Eye amewo katã kpɔe wòle zɔzɔm hele Mawu kafum.10 Wokpɔe dze sii be eyae nye ŋutsu si nɔa anyi ɖe gbedoxɔ fe Agbo Nyui+ la nu nɔa nu biam, ale wofe mo wɔ yaa, eye gbɔgblɔ bu ɖe wo, le nu si dzɔ la ta.11 Ke esi ŋutsua lé ɖe Petro kple Yohanes ŋu goŋgoŋ la, amewo katã fu du va fo fu ɖe wo ŋu le tefe si woyɔna be Salomo fe Akpata+ la me, eye wofe nu ku.12 Esi Petro kpɔ esia la, egblɔ na ameawo be: “Israel ŋutsuwo, nu ka tae nu sia le nuku wɔm na mi ale, alo nu ka tae miefɔ ŋku ɖe mía dzi, abe míawo ŋutɔwo fe ŋusẽ alo mawusosroɖae na wòzɔ azɔli ene?13 Abraham kple Isak kpakple Yakob+ fe Mawu, mía tɔgbuiwo fe Mawu la, do efe Subɔla,+ Yesu,+ ɖe dzi, ame si miawo miede asi+ hegbe nu le egbɔ le Pilato ŋkume, togbɔ be eɖoe be yeaɖe asi le eŋu hafi.14 Ɛ̃, miegbe nu le kɔkɔetɔ kple dzɔdzɔetɔ ma gbɔ, eye miebia be woaɖe asi le ŋutsu si nye amewula boŋ ŋu na mi,+15 eye miewu Kplɔla Vevitɔ si naa agbe+ la boŋ. Ke Mawu fɔe ɖe tsitre tso ame kukuwo dome, eye míenye nu sia ŋuti ɖasefowo.+16 Efe ŋkɔ, kple ŋkɔ sia si dzi míexɔ se la, mee ŋusẽ ɖo ŋutsu sia si kpɔm miele henya nyuie la ŋu le. Eye eya dzi xɔxɔ see na ŋutsu sia si le mi katã ŋkume la fe lãme sẽ keŋkeŋ le.17 Ke azɔ nɔviwo, menya be nu si miewɔ la, miewɔe le manyamanya me,+ abe miafe dziɖulawo ke ene.+18 Ke mɔ sia dzie Mawu to na nya siwo wògblɔ do ŋgɔ to nyagblɔɖilawo fe nu me be yefe Kristo la akpe fu la va eme.+19 “Eya ta mitrɔ dzi me,+ eye migbugbɔ,+ ne woatutu miafe nu vɔ̃wo ɖa,+ ale be miakpɔ dzidzemeɣiwo tso Yehowa* ŋutɔ gbɔ,20 ne wòaɖo Kristo si wòtia na mi la ɖa, si nye Yesu.21 Ele be dzifo naxɔ ame sia ɖi, va se ɖe ɣeyiɣi si me woaɖɔ nuwo katã ɖo, abe ale si Mawu gblɔe to efe blema nyagblɔɖila kɔkɔewo fe nu me ene.22 Le nyatefe me la, Mose gblɔ be: ‘Yehowa* mia Mawu aɖo nyagblɔɖila aɖe tso mia nɔviwo dome na mi abe nye ene.+ Miɖo toe le nya siwo katã wòagblɔ na mi la me.+23 Le nyatefe me la, ame sia ame* si maɖo to Nyagblɔɖila ma o la, woatsrɔ̃e ɖa keŋkeŋ le dukɔ la dome.’+24 Eye nyagblɔɖila siwo katã nɔ anyi tso Samuel dzi, kple ame siwo katã va ɖe eyome la dometɔ geɖe, gblɔ nya ɖi le ŋkeke siawo hã ŋuti.+25 Miawoe nye nyagblɔɖilawo kple nu, si Mawu bla kple mia tɔgbuiwo+ la fe viwo, esi wògblɔ na Abraham be: ‘Eye to wò dzidzimevi la dzi woayra anyigbadzifomewo katã.’+26 Esi Mawu na efe Subɔla la do vɔ la, miawo gbɔe wòdɔe ɖo gbã+ be wòatrɔ mia dometɔ ɖe sia ɖe ɖa tso miafe nuwɔna vɔ̃ɖiwo gbɔ, ne wòayra mi.”


text:
TE ÐE MAWU ŊU
Enye “Tefeɖola Na Ame Siwo Dinɛ Vevie”
Ðe Yehowa kpɔa ŋudzedze ɖe agbagba siwo esubɔlawo dzena be yewoadze eŋu la ŋua? Ame aɖewo aɖo eŋu be ao, eye woagblɔ be Mawu metsɔa ɖeke le eme na mí o. Gake nya ma nye alakpanyagbɔgblɔ ɖe Mawu ŋu. Efe Nya, Biblia la, na míenya nyatefea. Ena míeka ɖe edzi be Yehowa kpɔa ŋudzedze ɖe agbagba siwo esubɔla nutefewɔlawo dzena be yewoasubɔe la ŋu. Bu apostolo Paulo fe nya si dze le Hebritɔwo 11:6 ŋu kpɔ.
Aleke míawɔ adze Yehowa ŋu? Paulo ŋlɔ bena: “Ne xɔse mele ame si o la, mate ŋu adze [Mawu] ŋu nyuie o.” De dzesii be Paulo megblɔ be asesẽ be woadze Mawu ŋu ne xɔse mele ame si o. Ke boŋ egblɔ be ne xɔse mele ame si o la mate ŋu adze Mawu ŋu o. Nya lae nye be, ele vevie ŋutɔ be xɔse nanɔ mía si hafi míate ŋu adze Mawu ŋu.
Xɔse ka fomevie dzea Yehowa ŋu? Ele be míafe Mawu dzi xɔse naɖe dzesi le go eve me. Gbã la, ele be ‘míaxɔe ase be eli.’ Biblia gɔmeɖeɖe bubuwo gblɔ be ele be ‘míaxɔe ase be eli vavã.’ Aleke míawɔ adze Mawu ŋu ne míeka ɖe edzi be eli o? Ke hã xɔse vavã bia nu geɖe wu ema, elabena gbɔgbɔ vɔ̃wo gɔ̃ hã xɔe se be Yehowa li. (Yakobo 2:19) Ne míexɔe se be Mawu li vavã la, ele be dɔwɔwɔ nakpe ɖe eŋu, si fia be míaɖe míafe xɔsea afia to ale si míanɔ agbe wòadze Mawu ŋu me.
Evelia, ele be ‘míaxɔe ase be’ Mawu nye “tefeɖola.” Ele be ame si si xɔse akuakua le la naka ɖe edzi bliboe be agbagba siwo dzem yele be yeanɔ agbe wòadze Mawu ŋu la manye dzodzro o. (1 Korintotɔwo 15:58) Aleke míawɔ adze Yehowa ŋu ne míeka ɖe edzi be didi kple ŋutete le esi be wòaɖo míafe xɔse tefe na mí o? (Yakobo 1:17; 1 Petro 5:7) Ne ame aɖe bu Mawu be metsɔa ɖeke ele eme na ame o, mekpɔa ŋudzedze ɖe míafe agbagbadzedzewo ŋu o, eye menyoa dɔme o la, efia be menya Mawu si ŋu Biblia fo nu tsoe la o.
Ame kawoe Yehowa ɖoa etefe na? Paulo gblɔ be: “Ame siwo dinɛ vevie.” Biblia gɔmeɖelawo fe numekugbalẽ aɖe gblɔ be Helagbe me nya si gɔme woɖe be “dinɛ vevie” la mefia be woanya Mawu ko evɔ o, ke boŋ efia be “woade ta agu” nɛ. Numekugbalẽ bubu aɖe hã gblɔ be Helagbe me nya ma si wozã la fia kutrikuku kple veviedodo. Ɛ̃, Yehowa ɖoa etefe na ame siwo fe xɔse ʋãa wo wosubɔnɛ dzonɔamemetɔe le esi wolɔ̃e kple dzi blibo ta.
Aleke míawɔ adze Yehowa ŋu ne míeka ɖe edzi be didi kple ŋutete le esi be wòaɖo míafe xɔse tefe na mí o?
Aleke Yehowa ɖoa etefe na esubɔla wɔnutefewo? Edo ŋugbe be yeatsɔ etsɔme nyui aɖe aɖo etefe na wo, si nye be woanɔ agbe tegbee le Paradiso me le anyigba dzi. Esia ɖe efe lɔlɔ̃ gã kple efe dɔmenyonyo fia. (Nyaɖeɖefia 21:3, 4) Fifia gɔ̃ hã la, yayra geɖe sua ame siwo dia Yehowa vevie la si. Efe gbɔgbɔ kɔkɔea kpakple nunya si le efe Nya, Biblia, me la kpena ɖe wo ŋu wonɔa agbe si me dzidzɔ kple dzidzeme le.
Vavãe, Yehowa nye Mawu si kpɔa ŋudzedze ɖe agbagba siwo esubɔla wɔnutefewo dzena be yewoasubɔe la ŋu eye wòdea asixɔxɔ wo ŋu. Ðe esia nyanya meʋã wò be nàte ɖe Mawu ŋu geɖe wu oa? Ne nenemae la, ɖe manyo be nàsrɔ̃ ale si nàtu xɔse si fomevi dzea Yehowa ŋu la ɖo eye nànɔ agbe ɖe enu be wòaɖo etefe na wò oa?
Biblia fe akpa si míade dzi fo na wò be nàxlẽ le November me


text:
TA WUIASIEKE
Nɔ Yehowa Ŋu Kplikplikpli
1, 2. Afi kae míakpɔ dedienɔfe le egbea?
TSƆE be èle zɔzɔm le gota eye kaka nàkpɔ la, tsie nye ema ɖo yibɔ. Ya le fofom ʋuduʋudu eye tsia te gbeɖeɖe hele dzo kem miamiamia. Kasia, tsia te dzadza bababa. Èle tefe aɖe si nàbe tsi ɖo la dim. Aleke wò dzi adze emee nye esi ne èkpɔ tefe aɖe si nàbe ɖo ahanɔ dedie!
2 Nɔnɔme ma tɔgbi mee míele egbea. Xexea me fe nɔnɔmewo le gbegblẽm ɖe edzi. Àbia be, ‘Afi kae manɔ dedie le?’ Biblia me hakpala aɖe gblɔ be: “Magblɔ na Yehowa be: ‘Nye sitsofe kple nye mɔ́ sesẽ nènye, nye Mawu si ŋu meɖoa ŋu ɖo.’” (Psalmo 91:2) Ɛ̃, Yehowa ate ŋu ana míakpɔ gbɔdzɔe tso míafe kuxiwo me fifia eye ena etsɔmemɔkpɔkpɔ wɔnuku aɖe hã mí.
3. Nu kae míawɔ be Yehowa nanye míafe sitsofe?
3 Aleke Yehowa ate ŋu akpɔ mía tae? Ate ŋu akpe ɖe mía ŋu míanɔ te ɖe kuxi ɖe sia ɖe nu, eye etri akɔ sãsãsã wu ame sia ame si adi be yeawɔ nu vevi mí. Ne nya vɔ̃ aɖe dzɔ ɖe mía dzi gɔ̃ hã la, míate ŋu aka ɖe edzi be Yehowa aɖɔ nu si dome gblẽ na mí la ɖo le etsɔme. Biblia gblɔ be: “Minɔ Mawu fe lɔlɔ̃ la me ɖaa.” (Yuda 21) Ele be míanɔ Yehowa ŋu kplikplikpli ale be wòakpe ɖe mía ŋu ne míeɖo nɔnɔme sesẽwo me. Aleke míate ŋu awɔ esiae?
LƆ̃ MAWU ELABE ELƆ̃ WÒ
4, 5. Aleke Yehowa ɖee fia be yelɔ̃ mí?
4 Hafi míate ŋu anɔ Yehowa ŋu kplikplikpli la, ele be míade dzesi ale si gbegbe wòlɔ̃ míi. Bu nu siwo gbegbe Yehowa na mí ŋu kpɔ. Ena anyigba nyui aɖe mí, eye wòna ati kple lã nyakpɔ geɖe hã mí. Ena nuɖuɖu viviwo kple tsi nyuiwo hã mí. Yehowa fia efe ŋkɔa kple efe nɔnɔme lédzinamewo mí le Biblia me. Ƒo wo katã ta la, eɖee fia be yelɔ̃ mí esi wòdɔ Via malɔ̃nugbɔ Yesu ɖo ɖe anyigba dzi wòva tsɔ efe agbe sa vɔ ɖe mía ta. (Yohanes 3:16) Eye vɔsa sia na be etsɔmemɔkpɔkpɔ nyui aɖe su mía si.
5 Yehowa na Mesia Fiaɖufea, si nye dziɖuɖu si le dzifo, si ava ɖe fukpekpewo ɖa kpuie hã mí. Fiaɖufea ana anyigba nazu paradiso, eye ame sia ame anɔ anyi le ŋutifafa kple dzidzɔ me tegbee. (Psalmo 37:29) Yehowa gaɖee fia be yelɔ̃ mí esi wòfia ale si míanɔ agbe le mɔ nyuitɔ nu fifia gɔ̃ hã la mí. Ekpe mí hã be míado gbe ɖa na ye, eye ele klalo ɣesiaɣi be yeaɖo to mí. Yehowa ɖee fia kɔtɛe be yelɔ̃ mía dometɔ ɖe sia ɖe.
6. Aleke nàwɔ nu ɖe lɔlɔ̃ si Yehowa ɖe fia wò la nui?
6 Aleke wòle be nàwɔ nu ɖe Yehowa fe lɔlɔ̃ si wòɖe fia wò la nui? Ðee fiae be yekpɔ ŋudzedze ɖe nu siwo katã wòwɔ na ye la ŋu. Nublanuitɔe la, ame geɖe nye akpemadalawo egbea. Nenema ke ko wònɔ esime Yesu nɔ anyigba dzi. Gbe ɖeka la, Yesu da dɔ na anyidɔléla ewo, gake wo dometɔ ɖeka koe va da akpe nɛ. (Luka 17:12-17) Míedi be míanɔ abe ame ɖeka ma ene. Míedi be míanɔ akpe dam na Yehowa ɣesiaɣi.
7. Aleke gbegbe wòle be míafe lɔlɔ̃ na Yehowa nade toe?
7 Ele be míawo hã míaɖee afia Yehowa be míelɔ̃e. Yesu gblɔ na efe nusrɔ̃lawo be ele be woalɔ̃ Yehowa kple wofe dzi blibo kple wofe luʋɔ blibo kpakple wofe tamesusu blibo. (Xlẽ Mateo 22:37.) Nu kae esia fia?
8, 9. Aleke míaɖee afia Yehowa be míelɔ̃e?
8 Ðe gbɔgblɔ ko be míelɔ̃ Yehowa ɖeɖe sɔ gbɔa? Ao. Ne míelɔ̃ Yehowa kple míafe dzi, luʋɔ kple tamesusu blibo la, míaɖe ale si míelɔ̃e la afia le míafe nuwɔnawo me. (Mateo 7:16-20) Biblia ɖee fia kɔtɛe be ne míelɔ̃ Mawu la, míawɔ ɖe efe sededewo dzi. Ðe esia wɔwɔ sesẽa? Ao, elabe Yehowa fe “seawo menye agba o.”—Xlẽ 1 Yohanes 5:3.
9 Ne míeɖoa to Yehowa la, míekpɔa dzidzɔ kple dzidzeme le agbe me. (Yesaya 48:17, 18) Nu kawoe akpe ɖe mía ŋu míayi edzi anɔ Yehowa ŋu kplikplikpli? Na míakpɔe ɖa.
YI EDZI NÀNƆ TETEM ÐE YEHOWA ŊU
10. Nu ka tae wòle be nàyi edzi anɔ nu srɔ̃m tso Yehowa ŋu?
10 Aleke nèwɔ va zu Yehowa xɔlɔ̃? To Biblia-sɔsrɔ̃ me la èva nya Yehowa nyuie, eye wò kplii mieva zu xɔlɔ̃wo. Xɔlɔ̃dzedze le abe dzo ene, ele be nànɔ etum ɖo be magatsi o. Abe ale si ko wòhiã be nake nanɔ dzo me hafi dzoa nanɔ bibim ene la, ehiã be nàyi edzi anɔ nu srɔ̃m tso Yehowa ŋu ale be wò kplii fe xɔlɔ̃dzedzea me nanɔ sesẽm ɖe edzi.—Lododowo 2:1-5.
11. Dɔ kae Biblia me nufiafiawo awɔ ɖe dziwò?
11 Ne èyi Biblia-sɔsrɔ̃ dzi la, àva srɔ̃ nu wɔdɔɖeamedzi geɖewo. Kpɔ ale si Yesu fe nusrɔ̃la eve aɖewo wɔ nui esi wòɖe Biblia me nyagblɔɖiwo gɔme na wo la ɖa. Wogblɔ be: “Ðe míafe dzi melé dzo le mía me, esi wòle nu fom na mí le mɔa dzi hele Ŋɔŋlɔawo me ɖem na mí tsitotsito oa?”—Luka 24:32.
12, 13. (a) Nu kae ate ŋu adzɔ ɖe lɔlɔ̃ si le mía si na Mawu la dzi? (b) Aleke míawɔ be lɔlɔ̃ si le mía si na Mawu la me nakpɔtɔ asẽ?
12 Abe ale si ko Ŋɔŋlɔawo gɔme sese wɔ dɔ ɖe nusrɔ̃laawo dzi vevie ene la, dzo ma tɔgbi anya nɔ mewò esi nète Biblia la gɔme sese. Esia kpe ɖe ŋuwò nèva nya Yehowa eye nèlɔ̃e. Mèdi kura be lɔlɔ̃ sia nu natsi o.—Mateo 24:12.
13 Ne èva zu Mawu xɔlɔ̃ la, ele be nàdze agbagba vevie ana xɔlɔ̃dzedze sia me nasẽ. Ele be nàyi edzi anɔ nu srɔ̃m tso eya amea kple Yesu ŋu, eye nàyi edzi anɔ ŋugble dem tso nu siwo srɔ̃m nèle kple ale si nàwɔ wo dzi le wò agbenɔnɔ me la ŋu. (Yohanes 17:3) Ne èxlẽ Biblia alo srɔ̃e la, bia ɖokuiwò be: ‘Nu kae esia fiam tso Yehowa Mawu ŋu? Nu ka tae wòle be malɔ̃e kple nye dzi, luʋɔ kpakple tamesusu blibo?’—1 Timoteo 4:15.
14. Aleke gbedodoɖa wɔnɛ be míafe lɔlɔ̃ na Yehowa me sẽna ɖe edzi?
14 Ne xɔlɔ̃ nyui aɖe le asiwò la, ànɔ dze ɖom kplii edziedzi, eye esia awɔe be wò kplii fe xɔlɔ̃wɔwɔa me anɔ sesẽm ɖe edzi. Nenema kee ne míeɖoa dze kple Yehowa le gbedodoɖa me la, ewɔnɛ be míafe lɔlɔ̃ na eya amea me nɔa sesẽm ɖe edzi. (Xlẽ 1 Tesalonikatɔwo 5:17.) Gbedodoɖa nye nunana tɔxɛ aɖe tso mía Fofo si le dzifo la gbɔ. Ele be míado gbe ɖa nɛ ɣesiaɣi tso dzi me. (Psalmo 62:8) Mele be míalé míafe gbedodoɖawo ɖe susu me agbugbɔ anɔ gbɔgblɔm o, ke boŋ ele be nyaawo natso dzi me na mí. Ɛ̃, ne míeyi edzi le Biblia srɔ̃m eye míedoa gbe ɖa tso dzi me la, míafe lɔlɔ̃ na Yehowa nu anɔ sesẽm ɖe edzi.
NUƑOƑO TSO YEHOWA ŊU
15, 16. Aleke nèbua gbefãɖeɖedɔa?
15 Ne míedi be míayi edzi anɔ Yehowa ŋu kplikplikpli la, ele be míafo nu tso míafe dzixɔsewo ŋu na amewo. Mɔnukpɔkpɔ tɔxɛ aɖee wònye be míafo nu tso Yehowa ŋu na amewo. (Luka 1:74) Esia nye dɔ si Yesu de Kristotɔwo katã si. Ele be mía dometɔ ɖe sia ɖe naɖe gbefã Mawu Fiaɖufe ŋuti nya nyuia. Èle esia wɔm xoxoa?—Mateo 24:14; 28:19, 20.
16 Apostolo Paulo bu gbefãɖeɖedɔa nu vevi aɖe ŋutɔe, eyɔe be “nu xɔasi.” (2 Korintotɔwo 4:7) Gbefãɖeɖe tso Yehowa kple efe tameɖoɖowo ŋue nye dɔ vevitɔ si nàte ŋu awɔ. Enye mɔ aɖe si dzi nàto asubɔ Yehowa. Yehowa dea asixɔxɔ nu siwo nèwɔna nɛ la ŋu. (Hebritɔwo 6:10) Gbefãɖeɖedɔa ate ŋu aɖe vi na wò ŋutɔ kple ame siwo ɖoa to wò, elabe èle kpekpem ɖe ɖokuiwò kple ame bubuwo ŋu be miate ɖe Yehowa ŋu bene miakpɔ agbe mavɔ. (Xlẽ 1 Korintotɔwo 15:58.) Ðe dɔ bubu aɖe gali si ate ŋu ana dzidzeme sia gbegbe wòa?
17. Nu ka tae gbefãɖeɖedɔa hiã kpata?
17 Gbefãɖeɖedɔa hiã kpata. Ele be míaɖe “gbefã nya la” eye ‘míanɔ edzi vevie.’ (2 Timoteo 4:2) Ehiã be amewo nase nu tso Mawu Fiaɖufea ŋu. Biblia gblɔ be: “Yehowa fe ŋkeke gã la tu afe! Etu afe, eye wòle du dzi sesĩe gbɔna!” Nuwuwu la “mahe ɖe megbe o!” (Zefaniya 1:14; Habakuk 2:3) Ɛ̃, etefe madidi o, Yehowa atsrɔ̃ Satana fe xexe vɔ̃ɖi sia. Gake do ŋgɔ na nudzɔdzɔ ma la, ele be woaxlɔ̃ nu amewo ale be woate ŋu atiae be yewoasubɔ Yehowa.
18. Nu ka tae wòle be míawɔ ɖeka kple Kristotɔ vavã bubuwo asubɔ Yehowa?
18 Yehowa di be míawɔ ɖeka kple Kristotɔ vavã bubuwo asubɔ ye. Biblia gblɔ be: “Mina míanɔ mía nɔewo ŋu bum, ale be míado ŋusẽ mía nɔewo na lɔlɔ̃ kple dɔ nyuiwo wɔwɔ, eye míaganɔ míafe kpekpewo gblẽm ɖi, abe ale si wòzu numame na ame aɖewo ene o, ke boŋ míanɔ dzi dem fo na mía nɔewo, eye míawɔe geɖe wu, zi ale si miekpɔ be ŋkeke la le ɖoɖom la.” (Hebritɔwo 10:24, 25) Ele be míadze agbagba vevie anɔ míafe kpekpewo katã dem. Mɔnukpɔkpɔ sua mía si le kpekpeawo me míedea dzi fo na mía nɔewo hedoa ŋusẽ mía nɔewo.
19. Nu kae ate ŋu akpe ɖe ŋuwò nàlɔ̃ nɔviwò Kristotɔwo?
19 Ne èdea kpekpeawo la, àdze xɔlɔ̃ nyui siwo akpe ɖe ŋuwò miasubɔ Yehowa. Àdo go nɔvi vovovo siwo dzea agbagba be yewoasubɔ Yehowa abe ale si wò hã nèle ewɔm ene la le afi ma. Gake wonye ame madeblibowo abe wò ene, eye wodaa vo. Eya ta ne wodze agɔ le dziwò la, lɔ̃ faa nàtsɔe ake wo. (Xlẽ Kolosetɔwo 3:13.) Dze agbagba wò ŋku nanɔ nɔviwò Kristotɔwo fe nɔnɔme nyuiwo ŋu ɣesiaɣi, elabena esia wɔwɔ ana nàlɔ̃ wo eye nàte ɖe Yehowa ŋu geɖe wu.
AGBE VAVÃ LA
20, 21. Nu kae nye “agbe vavã la”?
20 Yehowa di be agbe nyuitɔ kekeake nasu ye xɔlɔ̃wo si. Biblia fia mí be agbe si míava nɔ le etsɔme la ato vovo sãsãsã tso agbe si míele egbea la gbɔ.
21 Le etsɔme la, míanɔ agbe tegbee, menye fe 70 alo fe 80 aɖewo ko o. Míanɔ “agbe mavɔ” le lãmesẽ, ŋutifafa kple dzidzɔ blibo me le paradiso nyakpɔ aɖe me. Esiae Biblia yɔ be “agbe vavã la.” Yehowa do ŋugbe be yeana agbe vavã la mí, gake ele be míawɔ nu sia nu si míate ŋui fifia ale be míafe “asi nasu” edzi.—1 Timoteo 6:12, 19.
22. (a) Aleke míawɔ be míafe “asi nasu agbe vavã la dzi”? (b) Nu ka tae mímate ŋu adze na agbe mavɔ kpɔkpɔ le mía ɖokuiwo si gbeɖe o?
22 Aleke míawɔ be míafe “asi nasu agbe vavã la dzi”? Ele be míawɔ “nyui” eye míanye “kesinɔtɔwo le dɔ nyuiwo wɔwɔ me.” (1 Timoteo 6:18) Esia fia be ele be míawɔ nu siwo míesrɔ̃na le Biblia me la dzi. Gake agbe vavã la menɔ te ɖe míawo ŋutɔwo fe agbagbadzedze dzi o. Mímate ŋu awɔ naneke le mía ɖokui si adze na agbe mavɔ gbeɖe o. Enye nu si Yehowa ana esubɔla wɔnutefewo faa, Mawu fe “amenuveve” ye wònye. (Romatɔwo 5:15) Mía Fofo si le dzifo la di vevie be yeana nunana sia ye subɔla wɔnutefewo.
23. Nu ka tae wòle be nàwɔ tiatia nyuitɔ fifia?
23 Bia ɖokuiwò be, ‘Ðe mele Mawu subɔm le mɔ si wòdi la nua?’ Ne èkpɔe be ehiã be yeawɔ tɔtrɔ aɖewo la, ke wɔe fifia. Ne míeɖoa ŋu ɖe Yehowa ŋu, eye míedzea agbagba ɖe sia ɖe be míaɖo toe la, Yehowa anye míafe sitsofe. Akpɔ esubɔla wɔnutefewo ta woato Satana fe xexe vɔ̃ɖi sia fe ŋkeke mamlɛawo me ado dedie. Eye Yehowa akpɔ egbɔ be míanɔ Paradiso me tegbee abe ale si wòdo ŋugbee ene. Ɛ̃, wò asi ate ŋu asu agbe vavã la dzi ne èwɔ tiatia nyuitɔ fifia!
Srɔ̃ Nu Geɖe Wu
AGBALẼWO KPLE AGBALẼ GBADZAWO
Te Ðe Yehowa Ŋu
Mawu le kpewòm be nàte ɖe ye ŋu. Agbalẽ sia afia ale si Biblia akpe ɖe ŋuwò nàwɔ esiae la wò.


text:
SƆHƐWO BIANA BE
Nu Kae Mawɔ Ne Meda Dzinyelawo Ƒe Sedede Aɖe Dzi?
Nu siwo nàwɔ be nyaa magagblẽ ɖe edzi o la dometɔ aɖewoe nye esiwo gbɔna:
To nyatefe. Ne mèto nyatefe o la, awɔe be dziwòlawo magaka ɖe dziwò o. Eya ta to nyatefe eye nàgblɔ ale si tututu nua dzɔe.
Mègaʋli ɖokuiwò ta alo agblɔ nya aɖe wòafia be menye nu gã aɖekee dzɔ o.
Ðo ŋku edzi ɣesiaɣi be “
nyaŋuɖoɖo fafɛ tsia dziku nu.”—Lododowo 15:1.
Ðe kuku. Asɔ be nàɖe kuku ɖe nuxaxa kple nuteɖeamedzi si nèhe va wo dzi alo nu si nèwɔ wògazu dɔ bubu na wo be woawɔ ta, eye esia wɔwɔ ate ŋu ana be woakpɔ tohehea me na wò. Ke hã, mele be wò vevesese ɖe nu si nèwɔ ta nanye alakpanu o.
Ne wohe to na wò la, lɔ̃ faa. Ne èwɔ nane eye wohe to na wò eye nèlɔ̃ xɔe faa la, aɖee fia be èle tsitsim le nuwɔna me. Nu vevitɔ si hiã koe nye be nàtrɔ asi le wò nuwɔnawo ŋu be dziwòlawo nagaka ɖe dziwò ake.—Lododowo 20:11.
Ðo ŋku edzi be dziwòlawo kpɔ mɔ ade se na wò. Eya tae Biblia fo nu tso “
fofowò fe sedede” kple “
dawò fe nufiame” ŋu ɖo.—Lododowo 6:20.
Ne dziwòlawo na ablɔɖe wò le nanewo ŋuti la
Dze agbagba woakpɔe le wò nuwɔnawo me be èwɔna ɖe yewofe sededewo dzi.
Dze agbagba toɖoɖo nafo ke ɖe to ɖe mewò, esia fia be nànye ame si lɔ̃a toɖoɖo vevie tso dzi me ke eye nàɖo to hã vavã.


text:
TA ENELIA
Ame Kae Nye Yesu Kristo?
1, 2. (a) Ðe nàgblɔ be yenya ame aɖe nyuie nenye efe ŋkɔ ɖeɖe koe nènya? Ðe eme. (b) Aleke amewo bua Yesui?
AME xɔŋkɔ geɖewo le xexea me. Ðewohĩ ènya ame xɔŋkɔ aɖe fe ŋkɔ. Gake àlɔ̃ ɖe edzi be amea ŋkɔ nyanya ɖeɖe dzaa mefia be ènya amea nyuie o. Mefia be ènya nu sia nu tso efe agbenɔnɔ kple ame si fomevi wònye la ŋu nyuie o.
2 Esi wònye be Yesu nɔ anyigba sia dzi fe 2,000 aɖewoe nye esi va yi ta la, ànya se nu tso eŋu kpɔ. Gake ame akpa gãtɔ menya ame si tututu Yesu nye o. Ame aɖewo gblɔna be ame nyui aɖee wònye, ame ɖewo be nyagblɔɖilae, eye ame bubuwo hã xɔe se be eyae nye Mawu. Ke wò ɖe, nu kae nèsusu?—Kpɔ Dzesidenya 12.
3. Nu ka tae wòle vevie be nànya Yehowa Mawu kple Yesu Kristo?
3 Ele vevie ŋutɔ be nànya nyatefe si ku ɖe Yesu ŋu. Nu ka tae? Elabena Biblia gblɔ be: “Esiae nye agbe mavɔ la bena woanya wò, Mawu vavã ɖeka la, kple Yesu Kristo si nèdɔ ɖa la.” (Yohanes 17:3) Vavãe, ne ènya nyatefe si ku ɖe Yehowa kple Yesu ŋu la, àte ŋu anɔ agbe tegbee le paradiso me le anyigba dzi. (Yohanes 14:6) Gakpe ɖe eŋu la, Yesue va ɖo ale si míanɔ agbe kple ale si míawɔ nu ɖe amewo ŋu la fe kpɔɖeŋu nyuitɔ kekeake ɖi na mí. (Yohanes 13:34, 35) Le Ta 1 me la, míesrɔ̃ nu tso nyatefe si ku ɖe Mawu ŋu la ŋu. Azɔ míasrɔ̃ nu tso nu si tututu Biblia fia ku ɖe Yesu ŋu la hã ŋu.
MÍEKPƆ MESIA LA!
4. Nu kae nya siwo nye “Mesia” kple “Kristo” fia?
4 Ƒe akpe geɖe do ŋgɔ na Yesu dzidzi la, Yehowa do ŋugbe le Biblia me be yeadɔ Mesia alo Kristo ɖa. “Mesia” nye Hebrigbe me nya eye “Kristo” nye Helagbe me nya. Bubuŋkɔ eve siawo katã fia be Mawu atia Mesia si ŋugbe wòdo la ahana ɖofe tɔxɛ aɖee. Mesia la ana Mawu fe ŋugbedodowo nava eme. Yesu ate ŋu akpe ɖe ŋuwò fifia gɔ̃ hã. Gake do ŋgɔ na Yesu dzidzi la, ame geɖewo anya nɔ biabiam be, ‘Ame kae ava nye Mesia la?’
5. Ðe Yesu fe nusrɔ̃lawo ka ɖe edzi be eyae nye Mesia la?
5 Yesu fe nusrɔ̃lawo ka ɖe edzi bliboe be eyae nye Mesia la. (Yohanes 1:41) Le kpɔɖeŋu me, Simon Petro gblɔ na Yesu be: “Wòe nye Kristo la.” (Mateo 16:16) Aleke míawɔ aka ɖe edzi be Yesue nye Mesia la?
6. Aleke Yehowa kpe ɖe ame siwo di vevie be yewoakpɔ Mesia la ŋu be woakpɔ Mesia la adze sii?
6 Ƒe geɖe do ŋgɔ na Yesu dzidzi la, Mawu fe nyagblɔɖilawo ŋlɔ nu geɖe ku ɖe Mesia ŋu siwo akpe ɖe amewo ŋu woakpɔe adze sii. Aleke esia akpe ɖe wo ŋui? Tsɔe be wobe nàyi aɖakpe ame aɖe si mèkpɔ kpɔ o la le ʋutɔɖofe aɖe si amewo sɔa gbɔ ɖo fũu. Ne woɖɔ amea na wò nyuie la, anɔ bɔbɔe na wò be nàkpɔe adze sii. Nenema ke Yehowa to nyagblɔɖilawo dzi gblɔ nu siwo Mesia la ava wɔ kple nu siwo adzɔ ɖe edzi la na mí. Nyagblɔɖi mawo katã me vava akpe ɖe ame siwo di vevie be yewoakpɔ Mesia la ŋu woakpɔe adze sii be Yesue nye Mesia la.
7. Nyagblɔɖi eve kawoe ɖo kpe edzi be Yesue nye Mesia la?
7 Na míakpɔ nyagblɔɖi siawo dometɔ eve ɖa. Gbã, fe alafa adre do ŋgɔ na Yesu dzidzi la, nyagblɔɖila Mika gblɔe ɖi be woadzi Mesia le du sue si nye Betlehem me. (Mika 5:2) Du ma tututu mee wodzi Yesu le! (Mateo 2:1, 3-9) Evelia, nyagblɔɖila Daniel gblɔe ɖi be Mesia la ado le fe 29 Kristotɔwo Ŋɔli. (Daniel 9:25) Esiawo nye nyagblɔɖi gbogbo siwo ɖo kpe edzi kɔtɛe be Yesue nye Mesia si ŋugbe wodo la dometɔ eve pɛ ko.—Kpɔ Dzesidenya 13.
8, 9. Nu kae dzɔ le Yesu fe nyɔnyrɔxɔɣi si ɖo kpe edzi be eyae nye Mesia la?
8 Yehowa na wòdze fãa be Yesue nye Mesia la. Mawu do ŋugbe be yeana dzesi aɖe Yohanes Amenyrɔɖetsimela ale be wòakpɔ ame si nye Mesia la adze sii. Esi Yesu yi Yohanes gbɔ le fe 29 Kristotɔwo Ŋɔli be wòanyrɔ ye ɖe Yordan-tɔsisia me la, Yohanes kpɔ dzesi la. Biblia gblɔ nu si dzɔ la na mí be: “Esi wonyrɔ Yesu vɔ la, efɔ tso tsia me enumake; eye kpɔ ɖa, dzifowo nu ʋu, eye wòkpɔ Mawu fe gbɔgbɔ la wòle ɖiɖim ɖe edzi abe ahɔnɛ ene. Kpɔ ɖa! Gbe aɖe hã ɖi tso dzifowo gblɔ be: ‘Ame siae nye Vinye si gbɔ nyemelɔ̃a nu le o, si fe nu dzea ŋunye.’” (Mateo 3:16, 17) Esi Yohanes kpɔ nu sia hese nya siawo la, ekpɔe dze sii be Yesue nye Mesia la. (Yohanes 1:32-34) Esi Yehowa kɔ efe gbɔgbɔ kɔkɔe la ɖe Yesu dzi gbe ma gbe la, Yesu zu Mesia la. Eyae nye ame si Mawu tia be wòanye Kplɔla kple Fia.—Yesaya 55:4.
9 Biblia fe nyagblɔɖiwo, Yehowa ŋutɔ fe nyawo kple dzesi si wòna le Yesu fe nyɔnyrɔxɔɣi la katã ɖo kpe edzi be Yesue nye Mesia la. Gake afi kae Yesu tso va, eye ame ka fomevie wònye? Na míakpɔ ale si Biblia ɖo nya siawo ŋui ɖa.
AFI KAE YESU TSO VA?
10. Nu kae Biblia fia ku ɖe Yesu fe agbenɔnɔ do ŋgɔ na efe anyigbadzivava ŋu?
10 Biblia fia mí be Yesu nɔ agbe le dzifo ɣeyiɣi didi aɖe hafi va anyigba dzi. Nyagblɔɖila Mika gblɔ be Yesu “dzɔɣi tso blemablema ke.” (Mika 5:2) Yesu ŋutɔ gblɔ zi geɖe be yenɔ dzifo ɣeyiɣi didi aɖe ŋutɔ hafi wova dzi ye ɖe anyigba dzi. (Xlẽ Yohanes 3:13; 6:38, 62; 17:4, 5.) Kadodo tɔxɛ aɖe nɔ Yesu kple Yehowa dome xoxoxo hafi Yesu va anyigba dzi gɔ̃ hã.
11. Nu ka tae Yesu nye ame vevi aɖe na Yehowa?
11 Ame vevi aɖe ŋutɔe Yesu nye na Yehowa. Nu ka tae? Elabe Mawu wɔe do ŋgɔ na nu sia nu kple ame sia ame. Esia tae woyɔ Yesu be “nuwɔwɔwo katã fe gbãtɔ.” * (Kolosetɔwo 1:15) Susu bubu si tae Yesu nye ame vevi aɖe na Yehowae nye be eya ɖeɖe koe Yehowa ŋutɔ wɔ tẽe. Eya tae woyɔe be “Tenuvi la.” (Yohanes 3:16) Yesu ɖeka ko dzie Yehowa to wɔ nu bubuwo katã. (Kolosetɔwo 1:16) Yesu ɖeka koe woyɔ be “Nya la,” elabe Yehowa zãe wògblɔ efe gbedeasiwo kple mɔfiamewo na mawudɔlawo kple amegbetɔwo siaa.—Yohanes 1:14.
12. Aleke míewɔ nya be menye Yesu kee ganye Mawu o?
12 Ame aɖewo xɔe se be Yesu kee ganye Mawu. Gake menye nu siae Biblia fia o. Biblia gblɔ be ɖe wowɔ Yesu, si fia be gɔmedzedze li na Yesu. Gake gɔmedzedze meli na Yehowa, ame si wɔ nuwo katã la ya o. (Psalmo 90:2) Yesu, si nye Mawu fe Vi la, metee kpɔ be yeazu Mawu o. Biblia fia mí eme kɔ fãa be Fofo la lolo wu Vi la. (Xlẽ Yohanes 14:28; 1 Korintotɔwo 11:3.) Yehowa ɖeka koe nye “Mawu Ŋusẽkatãtɔ.” (1 Mose 17:1) Eyae nye ame gãtɔ kple ame sesẽtɔ kekeake le xexea me godoo.—Kpɔ Dzesidenya 14.
13. Nu ka tae Biblia gblɔ be Yesu nye “Mawu makpɔmakpɔ la fe nɔnɔme”?
13 Yehowa kple Via Yesu wɔ dɔ asi-le-asi-me fe miliɔn akpe geɖewo hafi va wɔ dzifo kple anyigba la. Woanya lɔ̃ wo nɔewo vevie ŋutɔ! (Yohanes 3:35; 14:31) Yesu srɔ̃ Fofoa fe nɔnɔmewo nyuie ale gbegbe be Biblia yɔe be “Mawu makpɔmakpɔ la fe nɔnɔme.”—Kolosetɔwo 1:15.
14. Aleke wòdzɔe be wova dzi Yehowa fe Vi vevi la wònye amegbetɔ?
14 Yehowa fe Vi vevi sia lɔ̃ faa dzo le dzifo wova dzii ɖe anyigba dzi. Aleke esia te ŋu dzɔe? Yehowa trɔ Via fe agbe tso dzifo nukutɔe va de ɖetugbui leafe Maria fe vidzidɔ me. Esia wɔe be mehiã Vifofo si nye amegbetɔ hafi woafɔ Yesu fe fu o. Aleae wòdzɔe be Maria va dzi vi si nye ame deblibo, eye wòtsɔ ŋkɔ nɛ be Yesu.—Luka 1:30-35.
AME KA ƑOMEVIE YESU NYE?
15. Aleke míawɔ anya Yehowa nyuie?
15 Àte ŋu asrɔ̃ nu geɖe tso Yesu, efe agbenɔnɔ kple efe nɔnɔmewo ŋu ne èxlẽ Biblia-gbalẽ siwo nye Mateo, Marko, Luka kple Yohanes. Woyɔa agbalẽ siawo be Nyanyuigbalẽwo. Esi wònye be Yesu le abe Fofoa ene pɛpɛpɛ ta la, nu si nàxlẽ tso eŋu la akpe ɖe ŋuwò nànya Yehowa hã nyuie. Susu sia tae Yesu gblɔ be: “Ame si kpɔm la, ekpɔ Fofo la hã.”—Yohanes 14:9.
16. Nu kawoe Yesu fia? Afi kae Yesu fe nufiafiawo tso?
16 Ame geɖe yɔ Yesu be “Nufiala.” (Yohanes 1:38; 13:13) Nu vevitɔ siwo wòfia la dometɔ ɖekae nye “Fiaɖufe ŋuti nya nyui la.” Nu kae nye Fiaɖufe la? Eyae nye dziɖuɖu si le dzifo si aɖu anyigba bliboa dzi, eye wòahe yayra mavɔwo vɛ na ame siwo ɖoa to Mawu. (Mateo 4:23) Yehowa gbɔe nu sia nu si Yesu fiana la tso. Yesu gblɔ be: “Nu si mefiana la menye tɔnye o, ke boŋ ame si dɔm ɖa la tɔe.” (Yohanes 7:16) Yesu nyae be Yehowa di be amewo nase nya nyui si nye be Mawu fe Fiaɖufea aɖu anyigba la dzi.
17. Tefe kawoe Yesu fia nu le? Nu ka tae wòku kutri fia nu amewo?
17 Tefe kawoe Yesu fia nu le? Efia nu le afi sia afi si wòakpɔ amewo le. Efia nu le agbletawo, du gãwo, kɔfewo, tadeagufewo, asiwo kple amewo fe afewo me. Melalana be ameawo ŋutɔ nava ye gbɔ o. Zi geɖe la, eya ŋutɔe yia wo gbɔ. (Marko 6:56; Luka 19:5, 6) Yesu ku kutri hezã efe ɣeyiɣi kple ŋusẽ geɖe tsɔ fia nu amewo. Nu ka tae? Esi wònya be nenemae Mawu di be yenewɔ eye wòɖoa to Fofoa ɣesiaɣi tae. (Yohanes 8:28, 29) Susu bubu si ta Yesu ɖe gbefã na amewo lae nye be wofe nu wɔa nublanui nɛ. (Xlẽ Mateo 9:35, 36.) Ekpɔe be subɔsubɔhakplɔlawo mefiaa nyatefe siwo ku ɖe Mawu kple efe Fiaɖufea ŋu la amewo o. Eya ta edi be yeakpe ɖe ame gbogbo aɖewo ŋu woase nya nyui la.
18. Yesu fe nɔnɔme kawoe nyo ŋuwò vevie?
18 Yesu lɔ̃ amewo eye wòtsɔa ɖe le eme na wo. Efa tu eye amewo tea ŋu ɖoa dze kplii bɔbɔe. Ðeviwo gɔ̃ hã lɔ̃a egbɔnɔnɔ. (Marko 10:13-16) Yesu medea ame dzi o. Elé fu nu fitifiti wɔwɔ kple nu madzɔmadzɔ wɔwɔ. (Mateo 21:12, 13) Le efe ɣeyiɣia me la, womenaa gome boo nyɔnuwo o, eye womedea bubu wo ŋu hã o. Gake Yesu ya dea bubu kple asixɔxɔ nyɔnuwo ŋu ɣesiaɣi. (Yohanes 4:9, 27) Yesu nye ɖokuibɔbɔla vavã hã. Le kpɔɖeŋu me, le fiẽ aɖe me la, eklɔ afɔ na efe apostolowo evɔ wònye subɔvi tsɛwoe wɔa dɔ sia zi geɖe hafi.—Yohanes 13:2-5, 12-17.
19. Kpɔɖeŋu kae ɖee fia be Yesu nya nu si tututu hiã amewo eye wòdina vevie be yeakpe ɖe wo ŋu?
19 Yesu nya nu si tututu hiã amewo, eye edina vevie be yeakpe ɖe wo ŋu. Esia dze fãa esime wòzã Mawu fe ŋusẽ tsɔ da dɔ na amewo nukutɔe. (Mateo 14:14) Le kpɔɖeŋu me, ŋutsu anyidɔléla aɖe va Yesu gbɔ hegblɔ nɛ be: “Ne èlɔ̃ ko la, àte ŋu ana ŋutinye nakɔ.” Amea fe vevesese kple efe fukpekpe na Yesu fe dɔme trɔ ɖe eŋu. Efe nu wɔ nublanui na Yesu wòdi be yeakpe ɖe eŋu. Eya ta Yesu do asi ɖa ka asi eŋu hegblɔ nɛ be: “Melɔ̃! Ŋutiwò nekɔ.” Eye ŋutsua haya! (Marko 1:40-42) Àte ŋu akpɔ ale si gbegbe ŋutsua ase le eɖokui me la le susu mea?
EWƆA NUTEƑE NA FOFOA ƔESIAƔI
20, 21. Aleke Yesu ɖo kpɔɖeŋu nyuitɔ kekeake ɖi na mí le toɖoɖo Mawu gome?
20 Yesue ɖo kpɔɖeŋu nyuitɔ kekeake ɖi na mí le toɖoɖo Mawu gome. Yesu wɔ nutefe na Fofoa, eɖanye nu ka kee ɖadzɔ ɖe edzi alo nu ka kee efe futɔwo ɖatu kplii o. Le kpɔɖeŋu me, esi Satana te Yesu kpɔ la, Yesu mewɔ nu vɔ̃ o. (Mateo 4:1-11) Yesu ŋutɔ fometɔ aɖewo mexɔe se be eyae nye Mesia la o, eye wogblɔ tso eŋu gɔ̃ hã be “efe tagbɔ le gbegblẽm,” gake Yesu yi edzi nɔ Mawu fe dɔwo wɔm. (Marko 3:21) Esi Yesu fe futɔwo sẽ ŋuta le eŋu gɔ̃ hã la, eyi edzi wɔ nutefe na Mawu, eye metee kpɔ be yeawɔ nu vevi wo o.—1 Petro 2:21-23.
21 Yesu yi edzi wɔ nutefe na Yehowa esime wonɔ funyafunya wɔmee wòse veve ʋuu kaka ku gɔ̃ hã. (Xlẽ Filipitɔwo 2:8.) Kpɔ nu si gbegbe me Yesu to le gbe si gbe wòku la ɖa le susu me. Wolée, aʋatsoɖasefowo tso enu be enye busunyagblɔla, ʋɔnudrɔ̃la maɖianukwarewo bu fɔe, amehawo ɖu fewu le eŋu, eye asrafowo wɔ fui hehee ɖe ati ŋu. Esi wònɔ kukum la, edo ɣli gblɔ be: “Wowu enu!” (Yohanes 19:30) Gake esi Yesu ku la, Yehowa fɔe ɖe tsitre le ŋkeke etɔ̃a gbe eye wòna gbɔgbɔŋutilãe. (1 Petro 3:18) Le kwasiɖa ʋɛ aɖewo megbe la, Yesu trɔ yi dzifo, eye “wòbɔbɔ nɔ Mawu fe ɖusime,” henɔ lalam be Mawu naɖo ye Fia.—Hebritɔwo 10:12, 13.
22. Mɔnukpɔkpɔ kae ʋu ɖi na mí egbea le esi Yesu wɔ nutefe na Fofoa ta?
22 Esi Yesu wɔ nutefe na Fofoa ta la, mɔnukpɔkpɔ su mía si egbea be míanɔ agbe tegbee le paradiso me le anyigba dzi, abe ale si tututu Yehowa ɖo tamee ene. Le ta si kplɔ esia ɖo me la, míadzro ale si Yesu fe kua ana míanɔ agbe tegbee la me.
^ mm. 11 Woyɔa Yehowa be Fofo, elabe eyae nye Wɔla la. (Yesaya 64:8) Woyɔ Yesu be Mawu fe Vi, elabe Yehowae wɔe. Woyɔ mawudɔlawo kple ame Adam siaa be Mawu fe viwo.—Hiob 1:6; Luka 3:38.


text:
MEGBENYAWO
Afetɔ fe Fiẽnuɖuɖu La—Azã si Dea Bubu Mawu Ŋu
WODE se na Kristotɔwo be woaɖu Kristo fe ku fe Ŋkuɖodzi. Wogayɔa azã sia be ‘Afetɔ fe fiẽnuɖuɖu.’ (Korintotɔwo I, 11:20) Nuka koŋue na wònye azã vevi? Ɣekaɣie wòle be woaɖui, eye alekee?
Yudatɔwo fe fe 33 M.Ŋ. fe Ŋutitotoŋkekenyui fe zã mee Yesu Kristo ɖo azã sia anyi. Zi ɖeka koe Yudatɔwo ɖuna azã si nye Ŋutitotoŋkekenyui la le fea me, le wofe ɣleti si nye Nisan fe ŋkeke 14 lia dzi. Ðewohĩ ne Yudatɔwo be yewoabu ŋkeke sia la, wolalana vaseɖe adame fe ɣeyiɣi si ŋkeke kple zã fe didime sɔna le. Enye ɣeyiɣi si ŋkeke xɔa abe gafofo 12 ene eye zã hã xɔa abe gafofo 12 ene. Ŋkeke si dzinu yeye dze dzi wokpɔ, si gogo adame fe ɣeyiɣi sia wu, ye nyea Nisan fe ɣletia fe gɔmedzeɣi. Woɖua Ŋutitotoŋkekenyuia le ema fe ŋkeke 14 megbe, ne ɣea ɖo to vɔ.
Yesu ɖu Ŋutitotoŋkekenyuia kple efe apostolowo, ena Yuda Iskariot do go, eye emegbe wòɖo Afetɔ fe Fiẽnuɖuɖua anyi. Nuɖuɖu siae va xɔ ɖe Yudatɔwo fe Ŋutitotoŋkekenyuia tefe eye le esia ta ele be woanɔ eɖum zi ɖeka ko le fea me.
Mateo ka nya ta le efe Nyanyuia me be: “Yesu tsɔ abolo ɖe asi, eye esi wògblɔ akpedanya la, eŋe eme hetsɔ na nusrɔ̃lawo gblɔ bena: Mixɔe ɖu! Esia nye nye ŋutilã! Eye wòtsɔ kplu ɖe asi, eye esi wòda akpe le eta la, etsɔe na wo gblɔ bena: Mi katã mino le enu; elabena esiae nye nye ʋu, si nye nubabla yeye la tɔ, si wokɔ ɖe anyi le ame geɖewo ŋuti hena nuvɔ̃keke la.”—Mateo 26:26-28.
Ame aɖewo gblɔna be Yesu trɔ abolo la wòzu efe ŋutilã ŋutɔŋutɔ eye wòtrɔ wein la wòzu efe ʋu. Gake esime Yesu tsɔ abolo sia na la, efe ŋutilã ganɔ abe alesi wònɔ tsã ko ene. Ðe Yesu fe apostolowo nɔ efe ŋutilã ɖum henɔ efe ʋu nom ŋutɔŋutɔa? Ao, elabena ema anye amelãɖuɖu si tsi tre ɖe Mawu fe se ŋu. (Mose I, 9:3, 4; Mose III, 17:10) Le Luka 22:20 fe nya nu la, Yesu gblɔ be: “Kplu sia enye nubabla yeye le nye ʋu me, si wokɔ ɖe anyi le mia ta.” Ðe kplu ma trɔ zu “nubabla yeye” ŋutɔŋutɔa? Mate ŋu adzɔ nenema o, elabena nya si dzi ame aɖewo lɔ̃ ɖo le wo nɔewo domee woyɔna be nubabla, menye nane si wokpɔna ŋutɔŋutɔe o.
Eyata kpɔɖeŋunuwoe aboloa kple wein la nye. Aboloa tsi tre ɖi na Kristo fe ŋutilã deblibo la. Abolo aɖe si susɔ le Ŋutitotoŋkekenyuia ɖuɖu megbee Yesu zã. Womede amɔʋãnu aɖeke aboloa me o. (Mose II, 12:8) Zi geɖe la, Biblia zãna amɔʋãnu tsɔ wɔa nuvɔ̃ alo gbegblẽ fe kpɔɖeŋu. Eyata abolo la tsi tre ɖi na ŋutilã deblibo si Yesu tsɔ sa vɔe. Nuvɔ̃ menɔ eŋu o.—Mateo 16:11, 12; Korintotɔwo I, 5:6, 7; Petro I, 2:22; Yohanes I, 2:1, 2.
Wein dzĩ la tsi tre ɖi na Yesu fe ʋu. Ʋu siae na asixɔxɔ va le nubabla yeyea ŋu. Yesu gblɔ be wokɔ yefe ʋu ɖe anyi “hena nuvɔ̃keke.” Esia wɔe be Mawu ate ŋu abu amegbetɔwo be wole dzadzɛ eye woate ŋu ava nɔ nubabla yeye me kple Yehowa. (Hebritɔwo 9:14; 10:16, 17) Nubabla, alo ŋugbedodo, sia na mɔnukpɔkpɔ Kristotɔ nutefewɔla 144,000 be woayi dzifo. Woasubɔ le afima anye fiawo kple nunɔlawo ahe yayra vɛ na amefomea.—Mose I, 22:18; Yeremya 31:31-33; Petro I, 2:9; Nyaɖeɖefia 5:9, 10; 14:1-3.
Amekawoe kpɔ mɔ aɖu Ŋkuɖodzinu siawo? Eme kɔ be amesiwo le nubabla yeyea me—amesiwo le mɔ kpɔm be yewoayi dzifo—koe kpɔ mɔ aɖu aboloa ahano wein la hã. Mawu fe gbɔgbɔ kɔkɔea ɖoa kpe edzi na ame mawo be wotia wo be woava nye fiawo le dzifo. (Romatɔwo 8:16) Wole Fiaɖufe fe nubabla hã me kple Yesu.—Luka 22:29.
Ke amesiwo le mɔ kpɔm be yewoanɔ agbe tegbee le Paradiso me le anyigba dzi ya ɖe? Wowɔna ɖe Yesu fe sededea dzi eye wodea Afetɔ fe Fiẽnuɖuɖua, gake woyina be yewoanye nutefekpɔlawo ko, ke menye be yewoakpɔ gome le nua ɖuɖu me o. Yehowa Ðasefowo ɖua Afetɔ fe Fiẽnuɖuɖua zi ɖeka le fea me le Nisan 14 lia dzi le ɣeɖoto megbe. Togbɔ be le xexeame godoo la, ame akpe ʋɛ aɖewo koe gblɔna be dzifo mɔkpɔkpɔe le yewo si hã, azã sia le vevie na Kristotɔwo katã. Eʋua mɔnukpɔkpɔ na amesiame be wòade ŋugble le lɔlɔ̃ gã si Yehowa Mawu kple Yesu Kristo ɖe fia mí la ŋu.—Yohanes 3:16.


text:
Nu Kae Nye Gbɔgbɔ Kɔkɔe La?
Ale si Biblia ɖo eŋui
Gbɔgbɔ kɔkɔeae nye Mawu fe ŋusẽ ɖeɖe fia alo efe dɔwɔŋusẽ. (Mika 3:8; Luka 1:35) Mawu ɖoa efe gbɔgbɔa ɖe tefewo le mɔ sia nu be eɖoa efe ŋusẽ ɖe tefe mawo ale be efe lɔlɔ̃nu nava eme.
Nya si gɔme woɖe le Biblia me be “gbɔgbɔ” la nye Hebrigbe me nya ruʹach kple Helagbe me nya pneuʹma. Zi geɖe la nya mawo fiaa Mawu fe dɔwɔŋusẽ alo gbɔgbɔ kɔkɔe la. (1 Mose 1:2) Gake Biblia zãa nya mawo wofia nu bubuwo hã abe:
Gbɔgbɔ (ŋɔtimegbɔgbɔ).
—Habakuk 2:19; Nyaɖeɖefia 13:15.
Ya (yafofo).
—1 Mose 8:1; Yohanes 3:8.
Agbegbɔgbɔ alo ŋusẽ si nana be nu gbagbewo ʋãna.
—Hiob 34:14, 15.
Ame fe agbenɔnɔ alo efe nɔnɔme.
—4 Mose 14:24.
Gbɔgbɔmemewo, siwo lɔ Mawu kple mawudɔlawo ɖe eme.
—1 Fiawo 22:21; Yohanes 4:24.
Gbɔgbɔ fe gɔmesese siawo katã fia nane si fe dɔwɔwɔ dzena amegbetɔwo kpɔna gake wometea ŋu kpɔa gbɔgbɔa ŋutɔ kple ŋku o. Nenema kee Mawu fe gbɔgbɔa hã “le abe ya ke ene, enye nu makpɔmakpɔ sẽŋu aɖe.”
Biblia yɔ Mawu fe gbɔgbɔ kɔkɔea be ‘asi’ alo “asibidɛwo.” (Psalmo 8:3; 19:1; Luka 11:20; tsɔe sɔ kple Mateo 12:28.) Abe ale si ko aɖaŋudɔwɔla zãa efe asi alo asibidɛwo tsɔ wɔa nuwoe ene la, Mawu hã zãa efe gbɔgbɔ kɔkɔea tsɔ wɔ alo tsɔ wɔa nu siwo gbɔna:
Xexea.
—Psalmo 33:6; Yesaya 66:1, 2.
Biblia la.
—2 Petro 1:20, 21.
Nukunu siwo esubɔla siwo nɔ anyi le blema wɔ kple ale si woɖe gbefã dzonɔamemetɔe.
—Luka 4:18; Dɔwɔwɔwo 1:8; 1 Korintotɔwo 12:4-11.
Nɔnɔme nyui siwo ame siwo ɖoa toe ɖena fiana.
—Galatiatɔwo 5:22, 23.
Menye amee gbɔgbɔ kɔkɔe la nye o
Esi Biblia yɔ Mawu fe gbɔgbɔa be efe ‘asi’ alo “asibidɛwo” alo “ŋɔtimegbɔgbɔ” la, eɖee fia be menye amee gbɔgbɔ kɔkɔe la nye o. (2 Mose 15:8, 10) Aɖaŋudɔwɔlaa fe asiwo mate ŋu awɔ dɔ efe susu kple efe ŋutilã fe akpa bubuwo manɔmee o; nenema kee ne Mawu fia mɔ gbɔgbɔ kɔkɔea ko hafi wòtea ŋu wɔa dɔ. (Luka 11:13) Biblia tsɔ Mawu fe gbɔgbɔa sɔ kple tsi eye wòtsɔe do fome kple nuwo abe xɔse kple sidzedze ene hã. Esiawo katã ɖee fia be menye amee gbɔgbɔ kɔkɔea nye o.—Yesaya 44:3; Dɔwɔwɔwo 6:5; 2 Korintotɔwo 6:6.
Woyɔ Yehowa Mawu kple Via Yesu Kristo ŋkɔ na mí le Biblia me, gake gbɔgbɔ kɔkɔea fe ŋkɔ medze le afi aɖeke le Biblia me o. (Yesaya 42:8; Luka 1:31) Esi Kristotɔ Stefano si wowu ɖe efe xɔse ta kpɔ dzifo nukutɔe le ŋutega aɖe me la, ame eve ko wòkpɔ le afi ma, menye ame etɔ̃ o. Biblia gblɔ be: “Esi gbɔgbɔ kɔkɔe yɔe fũu la, ekpɔ dzifo gãa, eye wòkpɔ Mawu fe ŋutikɔkɔe kple Yesu wòle tsitre ɖe Mawu fe ɖusime.” (Dɔwɔwɔwo 7:55) Gbɔgbɔ kɔkɔe lae nye Mawu fe ŋusẽ si wòtsɔ kpe ɖe Stefano ŋu wòkpɔ ŋutega ma.
Alakpanya siwo amewo gblɔna ku ɖe gbɔgbɔ kɔkɔea ŋu
Nyakpakpa: Gbɔgbɔ kɔkɔe la nye ame ŋutɔŋutɔ eye wònye Mawuɖekaetɔ̃ (Trinita Kɔkɔe) la fe akpa aɖe abe ale si wodze le 1 Yohanes 5:7, 8 le Eʋegbe Biblia me ene.
Nyatefea: Nya siwo dze le Eʋegbe Biblia me le 1 Yohanes 5:7, 8 fe ɖewoe nye “le dzifo: Fofo la, Nya la kple Gbɔgbɔ kɔkɔe la, eye ame etɔ̃ siawo le ɖeka. Eye ame etɔ̃e li, ame siwo le ɖase ɖim le anyigba dzi.” Gake numekulawo va kpɔe be menye apostolo Yohanes ye ŋlɔ nya siawo o, eya ta menye Biblia me nyawoe wonye o. Nufialagã Bruce M. Metzger ŋlɔ bena: “Nya siawo nye nyakpakpawo eye enye nyatefe be mesɔ be woatsɔ wo akpe ɖe Nubabla Yeyea ŋu o.”
Nyakpakpa: Biblia foa nu tso gbɔgbɔ kɔkɔea ŋu abe amee wònye ene, eya ta efia be amee wònye.
Nyatefea: Enye nyatefe be ŋɔŋlɔawo foa nu tso gbɔgbɔ kɔkɔea ŋu ɣeaɖewoɣi abe amee wònye ene ya, gake esia mefia be amee wònye o. Biblia foa nu tso nunya, ku, kple nu vɔ̃ hã ŋu abe amewoe wonye ene. (Lododowo 1:20; Romatɔwo 5:17, 21) Le kpɔɖeŋu me, wofo nu tso nunya ŋu be ewɔa ‘dɔ’ eye “viwo” le esi, eye woɖɔa nu vɔ̃ be eblea ame nu, ewua ame eye wòbiãa ŋu.
Nenema kee esime apostolo Yohanes yɔ Yesu fe nyawo la, efo nu tso gbɔgbɔ kɔkɔe la ŋu abe amee wònye ene esi wògblɔ be enye “kpeɖeŋutɔ” si ana kpeɖodzi, afia mɔ, afo nu, ase nu, eye wòagblɔ nya, akafu ahaxɔ nya.
Nyakpakpa: Amewo nyɔnyrɔ ɖe gbɔgbɔ kɔkɔe la fe ŋkɔ me ɖee fia be amee wònye.
Nyatefea: Biblia zãa “ŋkɔ” ɣeaɖewoɣi tsɔ fia ŋusẽ alo ɖofe. (5 Mose 18:5, 19-22; Esta 8:10) Wogblɔa nya sia tɔgbi le Eŋlisigbe me be le “sea fe ŋkɔ me,” gake esia mefia be amee se la nye o. Ame si wonyrɔ le “gbɔgbɔ kɔkɔe la fe ŋkɔ me ” lɔ̃na ɖe gbɔgbɔ kɔkɔea fe ŋusẽ kple akpa si wòwɔna be Mawu fe tameɖoɖo nava eme la dzi.
Nyakpakpa: Yesu fe apostolowo kple efe nusrɔ̃la gbãtɔ bubuwo xɔe se be amee gbɔgbɔ kɔkɔea nye.
Nyatefea: Esia fe kpeɖodzi aɖeke mele Biblia alo ŋutinya me o. Numekugbalẽ aɖe (Encyclopædia Britannica) gblɔ be: “Konstantinople fe Aɖaŋuɖotakpekpe si wowɔ le fe 381 Do Ŋgɔ Na Yesu . . . mee woto nufiafia si nye be Gbɔgbɔ Kɔkɔea hã nye Mawu la vɛ.” Esia nye fe 250 kple edzivɔ le apostolo mamlɛtɔ fe ku megbe.
Srɔ̃ Nu Geɖe Wu
NYA NYUI SI TSO MAWU GBƆ!
Ame Kae Nye Mawu?
Ðe ŋkɔ le Mawu sia? Ðe Yehowa tsɔ ɖe le eme na mía?
GBETAKPƆXƆ
Alakpanya Evelia: Wobe Enye Amlima Mawu
Mawuɖekaetɔ̃ fe nufiafia la menana amewo dzea si Mawu nyuie helɔ̃nɛ o. Ðe nàte ŋu alɔ̃ ame aɖe si màte ŋu anya alo ase ale si wòle gɔme o la vavã?


text:
ŊUTINYA 42
Tedzi Aɖe Ƒo Nu
ÈSE tedzi aɖe wòle nu fom kpɔa? Ðewohĩ àgblɔ be: ‘Ao, lãwo mete ŋu foa nu o.’ Gake Biblia gblɔ be tedzi aɖe fo nu. Na míakpɔ alesi wòdzɔe la ɖa.
Esusɔ vie Israel-viwo nage ɖe Kanaan-nyigba dzi. Balak, Moab-fia la le Israel-viwo vɔ̃m. Eyata edɔ ame ɖo ɖe ŋutsu zazɛ̃ aɖe, si ŋkɔe nye Bileam la be wòava fo fi ade Israel-viwo. Balak do ŋugbe be yeatsɔ ga gbogbo aɖe na Bileam, eyata Bileam lia efe tedzi hedze mɔ yina ɖe Balak gbɔ.
Yehowa medi be Bileam nafo fi ade Yefe dukɔ la o. Eyata edɔ mawudɔla aɖe, si lé yi legbee aɖe ɖe asi la be wòatsi tre ɖe mɔa dzi be Bileam magayi o. Bileam mete ŋu le mawudɔla la kpɔm o, gake efe tedzia ya le ekpɔm. Eyata tedzi la le agbagba dzem be yeatrɔ adzo le mawudɔla la gbɔ, eye mlɔeba la, tedzi la tsyɔ akɔ ɖe mɔa dzi. Bileam do dziku ŋutɔ, eye wòtsɔ ati fo tedzi la.
Eye Yehowa na Bileam fe tedzi la fo nu nɛ. Tedzi la bia be: ‘Nukae mewɔ na wò hafi nèle foyem?’
Bileam gblɔ be: ‘Èna be meɖi tsukunɔ. Ne yi ɖe wòle asinye la, ne mewu wò!’
Tedzi la bia be: ‘Ðe mewɔ nusia ɖe ŋuwò kpɔa?’
Bileam ɖo ŋu be: ‘Ao.’
Tete Yehowa na Bileam kpɔ mawudɔla, si lé yi ɖe asi le mɔa dzi la. Mawudɔla la bia be: ‘Nukatae nèfo wò tedzia? Meva xe mɔ na wò, elabena mele be nàyi aɖafo fi ade Israel o. Ne wò tedzi la ɖe metrɔ ɖa le ŋunye o la, mawu wò, gake nyemawu wò tedzia ya o.’
Bileam gblɔ be: ‘Mewɔ nuvɔ̃. Nyemenya be ètsi tre ɖe mɔa dzi o.’ Mawudɔla la ɖe mɔ na Bileam wòdzo, eye Bileam yi ɖe Balak gbɔ. Egadi kokoko be yeafo fi ade Israel, gake Yehowa na wòyra Israel zi etɔ̃ sɔŋ boŋ.